MT Il-Ġurnal Uffiċjali tal-Unjoni Ewropea L 179/1

DEĊIŻJONI TAL-KUMMISSJONI (UE) 2015/1071

tal-1 ta’ Ottubru 2014

dwar l-Għajnuna mill-Istat SA 26190 (2012/C) (ex 2011/NN) implimentata mill-Ġermanja għall-Ajruport ta’ Saarbrücken u għal-linji tal-ajru li jużaw l-ajruport

(notifikata bid-dokument numru C(2014) 5062)

(It-test bl-Ingliż biss huwa awtentiku)

(Test b’rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea u, b’mod partikolari, l-ewwel subparagrafu tal-Artikolu 108(2) tiegħu (1),

Wara li kkunsidrat il-Ftehim dwar iż-Żona Ekonomika Ewropea u, b’mod partikolari, l-Artikolu 62(1)(a) tiegħu,

Wara li talbet lill-partijiet interessati sabiex jissottomettu l-kummenti tagħhom skont id-dispożizzjoni(jiet) iċċitata/i hawn fuq (2) u wara li kkunsidrat il-kummenti tagħhom,

Billi:

1. PROĊEDURA

(1) F’mistoqsija parlamentari tal-2008, l-MEP Hiltrud Breyer qajmet il-kwistjoni tal-finanzjament pubbliku ta’ Verkehrsholding Saarland (“vh Saar”), tal-Ajruport ta’ Saarbrücken u tal-iskontijiet mogħtija lil-linji tal-ajru li jużaw l-ajruport (3). Il-mistoqsija parlamentari ġiet imwieġba mill-Kummissarju Tajani fil-5 ta’ Settembru 2008. Barra minn hekk, il-mistoqsija ġiet irreġistrata bħala lment taħt CP 171/2008.

(2) Il-mistoqsija parlamentari allegat li vh Saar irċeviet EUR 11-il miljun mill-baġit Statali ta’ Saarland fil-forma ta’ żieda ta’ kapital. Kien allegat li dawn il-fondi ntużaw sabiex ikopru t-telf tal-kumpanija operattiva tal-ajruport, li kienet tappartjeni għal kumpanija sussidjarja ta’ vh Saar. Kien affermat li l-operatur tal-ajru, il-kumpanija prinċipali tiegħu u vh Saar kienu marbutin flimkien permezz ta’ ftehimiet ta’ trasferiment ta’ profitt u telf (“ftehimiet P&L”). Din il-kostruzzjoni allegatament serviet l-iskop li tissussidja b’mod moħbi u permanenti lill-ajruport li ma kienx qed jagħmel profitt.

(3) Il-Kummissjoni talbet aktar informazzjoni mill-Ġermanja fil-31 ta’ Lulju 2008, fl-24 ta’ Settembru 2010, fl-24 ta’ Marzu 2011 u fit-8 ta’ Awwissu 2011. Il-Ġermanja wieġbet għal dawn it-talbiet u pprovdiet aktar informazzjoni fl-4 ta’ Novembru 2008, fis-17 ta’ Jannar 2011, fl-14 ta’ Ġunju 2011 u fis-7 ta’ Ottubru 2011.

(4) Permezz ta’ ittra datata t-22 ta’ Frar 2012, il-Kummissjoni għarrfet lill-Ġermanja li hija kienet iddeċidiet li tibda l-proċedura ta’ investigazzjoni formali stipulata fl-Artikolu 108(2) tat-Trattat dwar il-Funzjonament tal-Unjoni Ewropea fir-rigward tal-għajnuna.

(5) Id-deċiżjoni tal-Kummissjoni li tibda l-proċedura (“id-deċiżjoni tal-ftuħ”) kienet ippubblikata f’Il-Ġurnal Uffiċjali tal-Unjoni Ewropea (4). Il-Kummissjoni stiednet lill-partijiet interessati sabiex jissottomettu l-kummenti tagħhom dwar l-allegata għajnuna.

(6) Il-Kummissjoni rċeviet kummenti mingħand parti interessata waħda – Air Berlin – fl-20 ta’ Awwissu 2012. Hija bagħtet dawn il-kummenti lill-Ġermanja fl-1 ta’ Ottubru 2012, li ngħatat l-opportunità li tirreaġixxi fi żmien xahar; il-kummenti tal-Ġermanja waslu permezz ta’ ittra datata d-29 ta’ Ottubru 2012. Individwi privati bagħtu l-kummenti tagħhom fi ħdan il-qafas tal-proċedura, fejn iddikjaraw li l-finanzjament pubbliku mogħti lill-ajruport kien jikkostitwixxi għajnuna mill-Istat.

(7) Wara l-ftuħ tal-proċedura ta’ investigazzjoni formali, il-Kummissjoni talbet aktar informazzjoni fl-24 ta’ Frar 2012, fit-23 ta’ April 2012, fis-16 ta’ Ottubru 2012, fis-26 ta’ Novembru 2013 u fl-14 ta’ Marzu 2014. Il-Ġermanja wieġbet għal dawn it-talbiet u bagħtet aktar informazzjoni fis-17 ta’ April 2012, fl-4 ta’ Mejju 2012, fl-14 ta’ Diċembru 2012, fl-14 ta’ Jannar 2014 u fit-3 ta’ April 2014.

(8) Fl-24 ta’ Frar 2014, il-Kummissjoni għarrfet lill-Ġermanja li l-Linji Gwida dwar l-Avjazzjoni tal-2014 (5) ġew adottati fl-20 ta’ Frar 2014 u stiednet lill-Ġermanja biex tissottometti l-kummenti tagħha fi żmien 20 jum tax-xogħol mill-pubblikazzjoni tal-Linji Gwida dwar l-Avjazzjoni ġodda fil-Ġurnal Uffiċjali. Il-Ġermanja wieġbet fis-6 ta’ Mejju 2014.

(9) Il-Linji Gwida dwar l-Avjazzjoni tal-2014 ġew ippubblikati f’Il-Ġurnal Uffiċjali tal-Unjoni Ewropea fl-4 ta’ April 2014 (6). Huma ħadu post il-Linji Gwida dwar l-Avjazzjoni tal-2005 (7).

(10) Fil-15 ta’ April 2014 ġiet ippubblikata notifika f’Il-Ġurnal Uffiċjali tal-Unjoni Ewropea, li stiednet lill-Istati Membri u lill-partijiet interessati sabiex jissottomettu l-kummenti tagħhom dwar l-applikazzjoni tal-Linji Gwida dwar l-Avjazzjoni tal-2014, f’dan il-każ fi żmien 20 jum tax-xogħol mid-data tal-pubblikazzjoni ta’ din in-notifika (8). Air Berlin bagħtet il-kummenti tagħha fil-5 ta’ Mejju 2014.

(11) Fis-17 ta’ Ġunju 2014, il-Ġermanja għarrfet lill-Kummissjoni li hija taċċetta b’eċċezzjoni li din id-deċiżjoni tiġi adottata bil-lingwa Ingliża.

2. DESKRIZZJONI TAL-MIŻURI U R-RAĠUNIJIET GĦALL-BIDU TAL-PROĊEDURA

2.1. L-ISFOND TAL-INVESTIGAZZJONI

2.1.1. L-ISTORJA U L-IŻVILUPP TAL-AJRUPORT TA’ SAARBRÜCKEN

(12) L-Ajruport ta’ Saarbrücken huwa l-ajruport tal-kapitali tal-Land Saarland, Saarbrücken. Skont l-informazzjoni aċċessibbli għall-pubbliku, l-ajruport kien inawgurat fl-1928 u baqa’ jitħaddem sal-1939, meta mbagħad ingħalaq wara li faqqgħet il-gwerra. L-ajruport reġa’ beda jopera fl-1966, meta nbniet runway moderna adattata għal ajruplani medji. Fl-1999 bdiet il-kostruzzjoni ta’ terminal ġdid, li kienet teħtieġ investiment ta’ madwar EUR 11,8 miljun. It-terminal il-ġdid, li skont l-informazzjoni disponibbli għall-pubbliku kien iddisinjat biex jilqa’ fih sa 8 00 000 passiġġier fis-sena (“pax”), infetaħ f’Mejju 2005. Madankollu, minħabba limitazzjonijiet li rriżultaw mill-infrastruttura tas-sigurtà, il-Ġermanja ssostni li l-kapaċità proprja tal-ajruport hija ta’ 7 00 000 pax biss.

(13) It-Tabelli 1 u 2 jindikaw l-iżvilupp tal-ajruport f’termini tal-għadd ta’ passiġġieri u l-movimenti tal-ajruplani. It-trasport tal-merkanzija bl-ajru ma għandux sinifikat kbir fl-Ajruport ta’ Saarbrücken. Tabella 1 Għadd ta’ Passiġġieri 1998 – 2012 (9) Sena Fuq Titjiriet Kummerċjali Skedati Fuq Titjiriet Charter Kummerċjali Kummerċjali Totali Mhux Kummerċjali Totali 1998 1 26 231 2 93 449 4 19 680 10 070 4 29 750 1999 1 34 228 3 08 634 4 42 862 3 810 4 46 672 2000 1 49 693 3 32 902 4 82 595 1 971 4 84 566 2001 1 41 676 3 38 354 4 80 030 831 4 80 861 2002 1 44 542 3 16 757 4 61 299 946 4 62 245 2003 1 35 100 3 23 083 4 58 183 1 502 4 59 685 2004 1 28 498 3 31 355 4 59 853 1 560 4 61 413 2005 1 36 178 3 50 052 4 86 230 1 256 4 87 486 2006 1 25 188 2 95 033 4 20 221 1 422 4 21 643 2007 1 76 690 1 73 263 3 49 953 639 3 50 592 2008 3 60 694 1 57 226 5 17 920 368 5 18 288 2009 3 35 684 1 34 249 4 69 933 214 4 70 147 2010 3 31 780 1 59 469 4 91 249 166 4 91 415 2011 3 68 314 84 000 4 52 314 1 338 4 53 652 2012 3 64 076 61 353 4 25 429 414 4 25 843 Tabella 2 Movimenti tal-Ajruplani (10) Sena Fuq Titjiriet Kummerċjali Skedati Fuq Titjiriet Charter Kummerċjali Kummerċjali Totali Mhux Kummerċjali Totali 1998 7 240 6 021 13 261 7 558 20 819 1999 7 491 7 192 14 683 7 280 21 963 2000 7 970 8 171 16 141 4 972 21 113 2001 6 740 4 624 11 364 3 582 14 946 2002 7 979 3 957 11 936 3 228 15 164 2003 7 256 4 377 11 633 3 378 15 011 2004 6 531 4 032 10 563 3 201 13 764 2005 6 291 4 453 10 744 3 458 14 202 2006 6 469 4 539 10 980 4 047 15 055 2007 7 046 4 011 11 057 3 464 14 521 2008 11 173 3 475 14 648 2 596 17 244 2009 9 686 2 912 12 598 3 093 15 691 2010 8 775 4 983 13 758 2 487 16 245 2011 7 307 4 641 11 948 2 535 14 483 2012 6 567 3 398 9 965 2 359 12 324

(14) L-aktar żviluppi sinifikanti għall-ajruport kienu t-tluq ta’ Hapag Lloyd fl-2006, minn naħa waħda, u t-twaqqif ta’ Air Berlin fl-2007, min-naħa l-oħra. Il-linja tal-ajru charter Hapag Lloyd (issa “TUIFly”) ikkontribwixxiet aktar minn 1 90 000 passiġġier għat-traffiku totali ta’ Saarbrücken qabel ma ddeċidiet li tirriloka l-operazzjonijiet tagħha lejn l-Ajruport ta’ Zweibrücken, li jinsab fil-qrib. It-twaqqif ta’ Air Berlin, min-naħa l-oħra, wera żieda sinifikanti fit-traffiku tat-titjiriet skedati f’Saarbrücken. B’konsegwenza ta’ dan, filwaqt li sal-2006, it-traffiku charter kien jiddomina l-operazzjonijiet fl-Ajruport ta’ Saarbrücken, sa mill-2007, it-traffiku tat-titjiriet skedati beda jkun responsabbli għall-maġġoranza tal-passiġġieri f’Saarbrücken.

(15) Fir-rigward tal-ġejjieni, il-Ġermanja sostniet li skont l-aktar projezzjoni riċenti tat-traffiku tal-ajru (Awwissu 2010), l-għadd ta’ passiġġieri jista’ jkun mistenni li jiżdied għal […] (*) passiġġieri fis-sena 2020.

2.1.2. IL-POŻIZZJONI ĠEOGRAFIKA U Ż-ŻONA TA’ LĦUQ

(16) L-Ajruport ta’ Saarbrücken jinsab madwar 10 km lejn il-lbiċ tal-Belt ta’ Saarbrücken. L-eqreb ajruporti oħrajn huma (11): — L-Ajruport ta’ Zweibrücken (madwar 39 km bogħod, jew madwar 29 minuta bil-karozza) — L-Ajruport ta’ Metz-Nancy-Lorraine (madwar 96 km bogħod, jew madwar 61 minuta bil-karozza) — L-Ajruport tal-Lussemburgu (madwar 121 km bogħod, jew madwar 77 minuta bil-karozza) — L-Ajruport ta’ Frankfurt-Hahn (madwar 128 km bogħod, jew madwar 85 minuta bil-karozza) — L-Ajruport ta’ Strasburgu (madwar 140 km bogħod, jew madwar 91 minuta bil-karozza) — L-ajruport ta’ Frankfurt (Prinċipali) (madwar 163 km bogħod, jew madwar 92 minuta bil-karozza) — L-Ajruport ta’ Karlsruhe/Baden-Baden (madwar 161 km bogħod, jew madwar 104 minuti bil-karozza)

(17) Il-Ġermanja sostniet li l-maġġoranza kbira tal-passiġġieri huma mir-reġjun. Huwa affermat li 71 % tal-passiġġieri huma minn Saarland, 15 % mill-parti tal-punent ta’ Rhineland-Palatinate (inkluż ir-reġjun ta’ Zweibrücken) u madwar 14 % joriġinaw minn Franza, mil-Lussemburgu u mir-reġjun ta’ Trier. Iż-żieda proġettata tal-għadd ta’ passiġġieri mistennija tirriżulta wkoll minn żieda fid-domanda mir-reġjun ta’ Saarland.

2.1.3. L-ISTRUTTURA LEGALI U EKONOMIKA TAL-AJRUPORT TA’ SAARBRÜCKEN

(18) Fl-1997, il-kumpanija Flughafen Saarbrücken GmbH, li qabel kienet proprjetarja u operatur tal-Ajruport, inqasmet f’żewġ kumpaniji separati: il-Flughafen Saarbrücken Betriebsgesellschaft mbH (“FSBG”) kienet inkarigata mill-operat tal-ajruport, filwaqt li l-Flughafen Saarbrücken Besitzgesellschaft mbH (“FSBesitzG”) kienet il-proprjetarja tal-ajruport u inkarigata mill-manutenzjoni tal-infrastruttura. Sabiex tkun tista’ topera u tisfrutta kummerċjalment l-ajruport, FSBG kellha tħallas pagament għall-kiri lil FSBesitzG.

(19) Sat-30 ta’ Ġunju 2007, 48 % mill-proprjetà tal-FSBG kienet tal-FSBesitzG, 51 % tal-Fraport AG (l-operatur tal-Ajruport (Prinċipali) ta’ Frankfurt) u 1 % tal-Belt ta’ Saarbrücken. Min-naħa tagħha, l-FSBesitzG kienet 99,9 % proprjetà ta’ vh Saar u 0,1 % tal-Land Saarland. Il-vh Saar kienet dejjem direttament proprjetà tal-Land Saarland.

(20) Fit-30 ta’ Ġunju 2007, il-Fraport AG biegħet is-sehem tagħha f’FSBG lil FSBesitzG, li sussegwentement kellha 99 % mill-proprjetà tal-FSBG. Fil-bidu tal-2008, iż-żewġ kumpaniji ġew amalgamati sabiex reġgħet twaqqfet il-Flughafen Saarbrücken GmbH (minn hawn ‘il quddiem: “FSG”), sabiex b’hekk essenzjalment reġgħet inħolqot is-sitwazzjoni li kienet teżisti qabel il-privatizzazzjoni parzjali għal Fraport AG fl-1997. Mill-2008 sal-lum, FSG hija 100 % proprjetà ta’ vh Saar.

(21) vh Saar twaqqfet mill-Ministeru ta’ Saarland għall-Ekonomija u l-Finanzi fl-1996. L-għan tal-kumpanija huwa “l-koordinazzjoni tal-attivitajiet li għandhom x’jaqsmu mal-kostruzzjoni, l-estensjoni u l-operat ta’ ajruporti u portijiet pubbliċi fis-Saarland”. Il-konklużjoni ta’ kuntratt ta’ dominazzjoni mal-FSG kienet prevista fl-istatuti ta’ vh Saar. Il-bord tad-diretturi u l-bord ta’ superviżjoni huma nnominati mill-Gvern tal-Istat ta’ Saarland bħala l-azzjonist waħdieni. Minbarra tal-FSG, vh Saar huwa wkoll il-proprjetarju ta’ Hafenbetriebe Saarland GmbH (minn hawn ‘il quddiem: “HSG”), proprjetarju u operatur ta’ diversi portijiet f’Saarland.

(22) FSBesitzG twaqqfet fl-4 ta’ Lulju 1997 bħala s-suċċessur legali tal-FSG oriġinali. L-iskop tagħha kien “il-kostruzzjoni, il-manutenzjoni u l-kiri tal-Ajruport u l-parteċipazzjoni azzjonarja fl-[FSBG]”. Il-bord ta’ superviżjoni nħatar mill-Gvern ta’ Saarland u l-president tiegħu ntgħażel mill-Ministeru ta’ Saarland responsabbli għas-settur tal-avjazzjoni. Il-maniġment tal-kumpanija kien marbut mal-istruzzjonijiet li rċieva mingħand il-Ministeru tal-Ekonomija u l-Finanzi fir-rigward tal-eżerċitar tad-drittijiet tal-vot tiegħu fl-assemblea tal-azzjonisti tal-FSBG.

(23) FSBG twaqqfet fl-4 ta’ Lulju 1997. L-għan tagħha kien l-operat tal-Ajruport ta’ Saarbrücken. Il-maniġment inħatar minn maġġoranza ta’ 75 % tal-assemblea tal-azzjonisti. Il-bord ta’ superviżjoni kien jikkonsisti f’għaxar membri, li ħamsa minnhom inħatru minn Fraport AG u FSBesitzG, rispettivament. Mill-2006 ‘l hawn, il-bord beda jikkonsisti f’sitt membri, li tnejn minnhom inħatru minn Fraport AG u erbgħa minn FSBesitzG.

(24) FSG twaqqfet fit-30 ta’ Awwissu 2008. L-għan tagħha huwa l-operat tal-Ajruport ta’ Saarbrücken għall-avjazzjoni ċivili u n-negozji anċillari konnessi. Il-membri tal-bord tad-diretturi u l-bord ta’ superviżjoni jiġu nnominati mill-Gvern tal-Istat ta’ Saarland. Il-president tal-bord ta’ superviżjoni jinħatar mill-Ministeru responsabbli għall-avjazzjoni.

2.2. IL-MIŻURI LI QEGĦDIN JIĠU INVESTIGATI U R-RAĠUNIJIET GĦALL-FTUĦ TAL-PROĊEDURA TA’ INVESTIGAZZJONI FORMALI

(25) Il-Kummissjoni investigat bosta miżuri li jinvolvu lill-Ajruport ta’ Saarbrücken. Il-Kummissjoni evalwat jekk dawk il-miżuri kinux jikkostitwixxu għajnuna mill-Istat u jekk tali għajnuna mill-Istat tistax titqies bħala kompatibbli mas-suq intern.

(26) Il-miżuri li ġejjin ġew investigati bħala li potenzjalment jistgħu jikkostitwixxu għajnuna mill-Istat lil vh Saar, FSG u FSBesitzG: (a) il-finanzjament ta’ vh Saar, FSG u FSBesitzG mis-Saarland; (b) it-trasferiment ta’ diversi plottijiet ta’ art lil FSBesitzG mis-Saarland; (c) il-garanziji fuq is-self mogħtija mis-Saarland għall-benefiċċju ta’ vh Saar u FSBesitzG.

(27) Il-kuntratt ta’ kiri bejn FSBesitzG u FSBG kien investigat bħala li potenzjalment jista’ jikkostitwixxi għajnuna mill-Istat lil FSBG.

(28) Il-miżuri li ġejjin ġew investigati bħala li potenzjalment jistgħu jikkostitwixxu għajnuna mill-Istat lil diversi linji tal-ajru li joperaw fl-Ajruport ta’ Saarbrücken: (a) l-iskontijiet introdotti fl-2007 għal dawk il-linji tal-ajru li joperaw f’Saarbrücken għall-ewwel darba, li jservu rotot ġodda jew li jżidu l-għadd ta’ passiġġieri tagħhom; (b) il-kuntratt dwar l-għajnuna tal-bidu bejn FSBesitzG u l-Linja tal-Ajru Cirrus; (c) il-ftehim ta’ kummerċjalizzazzjoni bejn FSG u Air Berlin.

2.2.1. IL-FINANZJAMENT TA’ VH SAAR, FSG U FSBESITZG

Deskrizzjoni dettaljata tal-miżura

(29) Il-vh Saar hija finanzjarjament konnessa mal-kumpanija sussidjarja tagħha – sat-30 ta’ Awwissu 2008 l-FSBesitzG u minn hemm ‘il quddiem l-FSG – permezz ta’ ftehim P&L, bil-konsegwenza tkun li l-vh Saar kopriet it-telf kollu mġarrab minn dawn il-kumpaniji. Fl-istess ħin, vh Saar irċeviet profitti ġġenerati mit-tieni kumpanija sussidjarja tagħha – HSG – u injezzjonijiet ta’ kapital diretti mill-azzjonist waħdieni tagħha, il-Land Saarland. Dawn il-fondi żguraw li l-vh Saar dejjem ikollha l-mezzi biex tkopri t-telf ta’ FSBesitzG/FSG. Il-ftehim P&L kien oriġinarjament konkluż bejn vh Saar u l-predeċessur legali ta’ FSBesitzG, jiġifieri l-FSG, fl-1 ta’ Jannar 1997. Wara t-twaqqif mill-ġdid tal-FSG, hija ssuċċediet lill-FSBesitzG fil-kuntratt.

(30) L-FSBG, li kienet legalment separata mill-FSBesitzG sal-2008, kisbet profitt regolari sal-2006. Il-profitti jew tqassmu lill-azzjonisti (sat-30 ta’ Ġunju 2007, FSBesitzG u Fraport AG), f’liema każ kienu amministrati bħala dħul fil-karti bilanċjali tal-azzjonisti fis-sena ta’ wara, jew inkella ġew investiti mill-ġdid. Fl-2007, wara li l-FSBesitzG saret l-azzjonista waħdanija tal-FSBG, it-telf annwali sinifikanti kien kopert minn injezzjoni ta’ kapital korrispondenti mill-FSBesitzG. L-FSBesitzG u l-FSBG ġew amalgamati fil-bidu tal-2008, bir-riżultat li t-telf ikkombinat issa qed ikun kopert minn vh Saar.

(31) Sa mis-sena 2000, it-telf tal-FSBesitzG/FSG u l-injezzjonijiet ta’ kapital korrispondenti minn vh Saar, iffinanzjati mill-injezzjonijiet ta’ kapital riċevuti mis-Saarland u minn dħul ieħor, żviluppaw kif ġej: Tabella 3 It-telf annwali ta’ FSBesitzG/FSG f’EUR Sena FSBesitzG FSG 2000 - 2 1 68 916 2001 - 2 7 85 473 2002 - 4 1 64 538 2003 - 3 0 99 253 2004 - 2 7 70 680 2005 - 3 9 17 320 2006 - 8 4 00 703 2007 - 8 1 71 099 2008 - 4 5 48 264 2009 - 9 3 06 512 2010 - 8 8 05 707 2011 - 1 0 0 65 522 2012 - 1 8 4 49 926 Total (2000-2009) - 4 9 3 32 758 Total (2000-2012) - 8 6 6 53 913

(32) It-telf stmat ta’ FSG għas-sena 2013 jammonta għal EUR 9 4 27 000.

(33) Matul il-perjodu 2000-2012, l-EBITDA ta’ FSBesitzG/FSG żviluppa kif ġej: Tabella 4 L-iżvilupp tal-EBITDA f’EUR (12) Sena EBITDA 2000 (**) 9 37 000 2001 (**) - 1 56 000 2002 (**) - 8 32 000 2003 (**) 56 000 2004 (**) 7 04 000 2005 (**) - 7 32 000 2006 (**) - 5 3 07 000 2007 (**) - 4 3 92 000 2008 - 1 8 40 000 2009 - 5 2 37 000 2010 - 5 2 37 000 2011 - 3 5 28 000 2012 - 4 9 37 700 Total - 3 0 5 01 700

(34) Għas-sena 2013, kien stmat li l-EBITDA ta’ FSG reġa’ kien negattiv, fejn kien jammonta għal EUR – 5 1 44 000.

(35) Il-Ġermanja sostniet li matul il-perjodu 2000-2009, il-maġġoranza tal-ispejjeż jistgħu jiġu traċċati lura għall-investiment fi u l-manutenzjoni tal-infrastruttura, il-pagamenti tal-imgħax fuq is-self meħud sabiex jiġu ffinanzjati l-investimenti fl-infrastruttura u n-nefqa għall-finijiet ta’ sikurezza/sigurtà. Huwa affermat li l-ispejjeż totali għal dawn l-attivitajiet jammontaw għal madwar […]. Huwa mifhum li dawn l-ispejjeż mhumiex relatati mal-provvista ta’ servizzi fl-ajruport, iżda joriġinaw esklussivament mill-ħolqien u l-operat tal-infrastruttura. Tabella 5 L-Ispejjeż tal-Infrastruttura u tas-Sikurezza/Sigurtà matul il-perjodu 2000 – 2009 1 Investiment Infrastrutturali Ieħor (…) 2 Manutenzjoni Infrastrutturali Oħra (…) Infrastruttura Oħra Totali (1 u 2) (…) 3 Spejjeż Totali tal-Kapital (13) (…) 4 Investiment fl-Infrastruttura tas-Sikurezza/Sigurtà (…) 5 Sikurezza/Sigurtà Oħra (…) Sikurezza/Sigurtà Totali (4 u 5) (…) Totali (1 sa 5) (…)

(36) Il-Ġermanja (14) speċifikat li matul il-perjodu 2000-2009 twettqu l-attivitajiet li ġejjin ta’ investiment u manutenzjoni:

(i) Il-kostruzzjoni ta’ terminal ġdid b’faċilitajiet awżiljarji fis-sena 2000 (spejjeż netti ta’ madwar […]).

(37) Il-kapaċità annwali tat-terminal l-antik kienet ta’ 3 90 000 passiġġier fis-sena (15). Hija nqabżet għall-ewwel darba fl-1996. F’dik is-sena, l-għadd tal-passiġġieri annwali fl-Ajruport ta’ Saarbrücken laħaq it-3 95 000 passiġġier u kompla jikber sas-sena 2000, meta laħaq total ta’ 4 84 566 passiġġier. Skont il-Ġermanja, it-terminal l-antik ta’ spiss kien qed jispiċċa f’konġestjoni, b’mod partikolari matul ix-xhur ewlenin tal-ivvjaġġar (il-perjodu tas-sajf), li kkawżat ħinijiet ta’ stennija twal, żoni ffollati żżejjed bil-passiġġieri jew sitwazzjoni ta’ passiġġieri jistennew barra t-terminal. Barra minn hekk, it-terminal l-antik ma kienx għadu konformi mar-rekwiżiti tas-sigurtà. It-terminal il-ġdid huwa mgħammar b’sistema ta’ sigurtà ġdida. It-terminal l-antik issa qed iservi bħala żona ta’ stennija u minn fejn jgħaddu l-passiġġieri.

(ii) L-implimentazzjoni taż-Żona tar-Runway u tas-Sikurezza bejn l-2009 u l-2010 (spejjeż netti inklużi xogħlijiet elettroniċi ta’ madwar […])

(38) Fl-2009-2010 ġiet implimentata ż-żona tar-runway u tas-sikurezza, li kienet komposta minn għadd ta’ miżuri ta’ kostruzzjoni u sigurtà li ttieħdu bil-għan li tiżdied is-sigurtà tal-infrastruttura tal-ajruport u biex dawn isiru konformi mar-rekwiżiti tas-sigurtà applikabbli. B’mod partikolari, id-dwal tar-runway ġew aġġustati f’post aħjar biex jagħtu sinjali aħjar lill-bdoti, ġew installati d-dwal (“guard lights”) tul ir-runway u s-superstruttura tal-kurva tar-runway ġiet aġġustata għall-ħtiġijiet tal-ajruplani moderni.

(iii) Manutenzjoni tar-runway fl-2009 (spejjeż netti ta’ madwar […])

(39) Bejn l-2009 u l-2010 saret ukoll manutenzjoni tar-runway sabiex jiġi evitat li ssir ħsara lill-ajruplani li joperaw fl-ajruport.

Ir-raġunijiet għall-ftuħ tal-proċedura ta’ investigazzjoni formali

L-eżistenza tal-għajnuna

(40) Id-deċiżjoni tal-ftuħ l-ewwel osservat li l-finanzjament ta’ vh Saar mis-Saarland u ta’ FSBesitzG/FSG minn vh Saar kien jinvolvi trasferiment ta’ riżorsi Statali, direttament jew inkella minħabba li vh Saar kienet ikkontrollata kompletament mis-Saarland u l-azzjonijiet tagħha imputabbli lilu. L-attivitajiet ta’ FSBesitzG, FSGB u FSG, kif ukoll possibbilment dawk ta’ vh Saar innifisha kienu jammontaw ukoll għal attivitajiet ekonomiċi.

(41) Id-deċiżjoni tal-ftuħ spjegat li abbażi tal-informazzjoni disponibbli, kien jidher li vh Saar innifisha ma kienet qed tieħu ebda vantaġġ, hekk kif apparentement hija għaddiet il-fondi kollha li kienet irċeviet mingħand is-Saarland lil FSBesitzG/FSG. Il-Ġermanja ntalbet tipprovdi aktar informazzjoni dwar jekk vh Saar żammitx uħud mill-fondi Statali li kienet irċeviet għal skop ieħor jew għal attività oħra. Fir-rigward ta’ FSBesitzG/FSG, id-deċiżjoni tal-ftuħ osservat li l-fondi riċevuti mingħand vh Saar baxxew l-ispejjeż li normalment kien ikollu jħallas l-ajruport, sabiex b’hekk ikkostitwixxew vantaġġ ekonomiku.

(42) Id-deċiżjoni tal-ftuħ imbagħad evalwat jekk il-finanzjament jistax jiġi kkaratterizzat bħala kumpens għal servizz ta’ interess ġenerali (SGEI) wara l-ġurisprudenza ta’ Altmark. Kien osservat li abbażi tal-informazzjoni disponibbli, ir-raba’ kriterju ta’ Altmark ma deherx li kien issodisfat. B’mod aktar partikolari, kien osservat li l-operat tal-ajruport qatt ma kien esternalizzat, u lanqas ma l-finanzjament kien ibbażat fuq analiżi tal-ispejjeż li kien ikollha tħallas impriża mmexxija tajjeb u pprovduta b’mod adegwat bil-mezzi neċessarji. Billi l-kriterji ta’ Altmark huma kumulattivi, din is-sejba kienet biżżejjed għall-konklużjoni preliminari li l-finanzjament ma jistax jitqies bħala kumpens għal SGEI skont dik il-ġurisprudenza.

(43) Abbażi tal-informazzjoni disponibbli, lanqas ma kien jidher li l-finanzjament jista’ jiġi ġustifikat bħala li huwa konformi mal-imġiba ta’ operatur fl-ekonomija tas-suq (MEO) razzjonali. B’mod partikolari, kien osservat li l-Ġermanja ma ppreżentat ebda pjan ta’ direzzjoni tan-negozju jew xi dokumentazzjoni oħra li turi li jista’ jkun mistenni profitt. Għall-kuntrarju, it-telf annwali li qed jiżdied minflok indika li l-ajruport ma jkunx vijabbli mingħajr appoġġ finanzjarju mis-Saarland permezz ta’ vh Saar, sitwazzjoni li tista’ tindika li allura l-ajruport kien impriża f’diffikultajiet finanzjarji. Għalhekk, il-Kummissjoni ħadet il-pożizzjoni preliminari li l-finanzjament tal-ajruport minn vh Saar ma kienx konformi mat-test tal-MEO u talbet lill-Ġermanja sabiex tikkummenta dwar is-sitwazzjoni finanzjarja tal-ajruport.

(44) Fl-aħħar nett, kien innotat li l-finanzjament kien selettiv, li l-miżura fixklet jew heddet li tfixkel il-kompetizzjoni u li, abbażi tal-qrubija tal-ajruport ma’ għadd ta’ ajruporti fi Stati Membri oħrajn, deher li kien hemm effett fuq il-kummerċ intra-UE. Għalhekk, il-Kummissjoni waslet għall-konklużjoni preliminari li l-finanzjament tabilħaqq kien jammonta għal għajnuna mill-Istat skont l-Artikolu 107(1) tat-Trattat.

Il-kompatibbiltà

(45) Id-deċiżjoni tal-ftuħ l-ewwel iddiskutiet jekk il-finanzjament tal-ajruport jistax jikkwalifika bħala kompatibbli skont id-Deċiżjoni dwar l-SGEI tal-2005 (16). Hija osservat li ma tpoġġiet disponibbli ebda informazzjoni li turi li, mingħajr l-ajruport, ir-reġjun fejn dan jinsab jispiċċa tant iżolat li ssir ħsara lill-iżvilupp ekonomiku u soċjali tiegħu. Billi jidher li ż-żona ta’ lħuq tal-Ajruport ta’ Saarbrücken tista’ tiġi servuta wkoll minn ajruporti oħrajn fir-reġjun, il-Kummissjoni waslet għall-konklużjoni preliminari li d-definizzjoni tal-operat tal-Ajruport ta’ Saarbrücken bħala SGEI skont id-Deċiżjoni dwar l-SGEI tal-2005 kienet tikkostitwixxi żball evidenti.

(46) Id-deċiżjoni tal-ftuħ osservat ukoll li, fi kwalunkwe każ, l-ajruport ma kienx fdat kif xieraq bl-SGEI li jipprovdi servizzi relatati mal-ajruport, li ma kienx ċar li l-finanzjament kien limitat għall-attivitajiet ewlenin tal-ajruport u li l-parametri tal-kumpens ma ġewx definiti minn qabel. Għaldaqstant, il-Kummissjoni waslet għall-konklużjoni preliminari li l-finanzjament ma ssodisfax il-kundizzjonijiet tad-Deċiżjoni dwar l-SGEI tal-2005.

(47) Ġie analizzat ukoll jekk il-kundizzjonijiet stipulati fit-taqsima 4.2 tal-Linji Gwida dwar l-Avjazzjoni tal-2005 ġewx issodisfati. Dawn il-kundizzjonijiet huma simili għal dawk inklużi fid-Deċiżjoni dwar l-SGEI tal-2005. In-nuqqas ta’ att ta’ inkarigu xieraq u n-nuqqas ta’ dispożizzjonijiet li jillimitaw il-finanzjament għall-attivitajiet ewlenin tal-ajruport, fost l-oħrajn, wasslu għall-konklużjoni preliminari li l-finanzjament ma setax jinstab kompatibbli skont it-taqsima 4.2 tal-Linji Gwida dwar l-Avjazzjoni tal-2005.

(48) Id-deċiżjoni tal-ftuħ analizzat ukoll jekk il-finanzjament jistax ikun kompatibbli skont it-taqsima 4.1 tal-Linji Gwida dwar l-Avjazzjoni tal-2005. Hija osservat li l-ftehim P&L ma serviex speċifikament l-iskop li jiffinanzja l-investimenti infrastrutturali, iżda sempliċiment kopra t-telf kollu li rriżulta mill-attivitajiet tal-Ajruport. Din id-deċiżjoni nnotat ukoll li tali strument diffiċli jkollu effett ta’ inċentiv f’termini tal-investimenti u osservat li l-Ġermanja pprevediet biss EBITDA pożittiv għas-sena 2020, iżda mhux riżultat globali pożittiv. Fl-aħħar nett, kien ikkunsidrat li l-operat tal-ajruport deher li affettwa b’mod negattiv l-operat tal-ajruport fil-qrib fi Zweibrücken. Għalhekk, il-Kummissjoni esprimiet id-dubji tagħha fir-rigward tal-kompatibbiltà tal-finanzjament skont it-taqsima 4.1 tal-Linji Gwida dwar l-Avjazzjoni tal-2005.

(49) Fl-aħħar nett, id-deċiżjoni tal-ftuħ indirizzat il-kwistjoni tal-kompatibbiltà possibbli tal-finanzjament skont il-Linji Gwida dwar is-Salvataġġ u r-Ristrutturar (17). Il-Ġermanja ntalbet tikkjarifika jekk l-ajruport jistax jitqies bħala impriża li tinsab f’diffikultajiet u, jekk iva, jekk itteħdux miżuri b’konformità mal-Linji Gwida dwar is-Salvataġġ u r-Ristrutturar.

(50) Bħala konklużjoni, il-Kummissjoni adottat il-pożizzjoni preliminari li l-finanzjament ta’ vh Saar, FSBesitzG u FSG permezz ta’ għotjiet diretti lil vh Saar mis-Saarland u permezz ta’ injezzjonijiet ta’ kapital minn vh Saar f’FSBesitzG/FSG kien jikkostitwixxi għajnuna mill-Istat. Hija esprimiet ukoll id-dubji tagħha, abbażi tal-informazzjoni disponibbli, rigward il-kompatibbiltà ta’ din l-għajnuna mas-suq intern.

2.2.2. IT-TRASFERIMENT TA’ DIVERSI PLOTTIJIET TA’ ART LIL FSBESITZG

Deskrizzjoni dettaljata tal-miżura

(51) Sa mill-1998, il-Ġermanja ttrasferiet diversi plottijiet ta’ art lill-ajruport, li skont is-sottomissjoni tal-Ġermanja kellhom valur totali ta’ EUR 2 40 000. Minn fost id-diversi plottijiet ta’ art, kienu biss tlieta li ġew ittrasferiti wara s-sena 2000. Skont il-Ġermanja, dawn il-plottijiet ta’ art kellhom valur ikkombinat ta’ […]. Fis-snin 2002 u 2003 ġew ittrasferiti żewġ plottijiet ta’ artijiet […] u fis-sena 2004 l-ajruport xtara plott wieħed għal prezz ta’ […].

Ir-raġunijiet għall-ftuħ tal-proċedura ta’ investigazzjoni formali

L-eżistenza tal-għajnuna

(52) Id-deċiżjoni tal-ftuħ l-ewwel osservat li t-trasferiment tal-art tal-Istat kien jammonta għal trasferiment ta’ riżorsi Statali. Minħabba li l-operat u l-kostruzzjoni tal-infrastruttura tal-ajruport għandhom jitqiesu bħala kompitu li jaqa’ fi ħdan l-ambitu tal-kontroll tal-għajnuna mill-Istat biss mid-data tas-sentenza fil-kawża Aéroports de Paris (it-12 ta’ Diċembru 2000), kienu biss it-trasferimenti li seħħew wara dik id-data li kienu rilevanti għal analiżi tal-għajnuna mill-Istat u, għalhekk, il-Ġermanja ntalbet tikkjarifika liema plottijiet ta’ art ġew ittrasferiti wara s-sena 2000 u x’valur kellhom. Il-Kummissjoni osservat ukoll li t-trasferiment ma kienx konformi mat-test tal-MEO, kien selettiv u, għall-istess raġunijiet imsemmija fir-rigward tal-finanzjament ġenerali, fixkel il-kompetizzjoni u affettwa l-kummerċ intra-UE.

(53) Il-Ġermanja sostniet li l-art ittrasferita kienet mill-inqas parzjalment meħtieġa għal raġunijiet ta’ sikurezza jew sigurtà (bħall-kostruzzjoni ta’ ċnut tas-sigurtà), bil-konsegwenza li dawn il-miżuri ma jistgħux jikkostitwixxu għajnuna mill-Istat għall-finijiet tal-Artikolu 107(1) tat-Trattat. Il-Kummissjoni talbet lill-Ġermanja sabiex tikkjarifika eżattament liema miżuri kienu direttament relatati mas-sikurezza fit-traffiku tal-ajru u mal-eżerċitar ta’ prerogattivi sovrani, u esprimiet id-dubji tagħha li l-kostruzzjoni taċ-ċnut tas-sigurtà kienet isservi biss l-iskop li tiggarantixxi operazzjonijiet siguri fl-ajruport, biex b’hekk taqa’ wkoll fl-ambitu tal-ispejjeż li huma neċessarjament marbuta mal-attività ekonomika tal-operat ta’ ajruport. Il-Ġermanja ntalbet tispjega wkoll jekk il-finanzjament pubbliku tal-attivitajiet li jaqgħu fl-ambitu tal-politika pubblika huwiex irregolat bl-istess mod fir-rigward tal-ajruporti Ġermaniżi kollha, jew jekk xi ajruporti kellhomx huma stess iġorru l-ispejjeż li kienu koperti mill-Istat għal ajruporti oħrajn.

(54) Għaldaqstant, id-deċiżjoni tal-ftuħ waslet għall-konklużjoni preliminari li t-trasferiment tal-art kien jikkostitwixxi għajnuna mill-Istat għall-finijiet tal-Artikolu 107(1) tat-Trattat.

Il-kompatibbiltà

(55) Id-deċiżjoni tal-ftuħ fakkret li hija r-responsabbiltà tal-Istati Membri li jinvokaw ir-raġunijiet possibbli ta’ kompatibbiltà u li juru li ġew issodisfati l-kundizzjonijiet rilevanti. Kien innotat li minħabba li l-Ġermanja ma kinitx temmen li t-trasferiment tal-art inkwistjoni kien jammonta għal għajnuna mill-Istat, huma ma ppreżentaw ebda argument rigward il-kompatibbiltà. Il-Kummissjoni talbet lill-Ġermanja sabiex tispjega jekk it-trasferiment tal-art jistax ikun kompatibbli skont il-Linji Gwida dwar is-Salvataġġ u r-Ristrutturar. Il-Kummissjoni ddikjarat ukoll li, abbażi tal-informazzjoni disponibbli fiż-żmien li ġiet adottata d-deċiżjoni tal-ftuħ, hija kellha dubji dwar il-kompatibbiltà tal-miżura mas-suq intern.

2.2.3. GARANZIJI FUQ IS-SELF GĦALL-BENEFIĊĊJU TA’ VH SAAR U FSBESITZG

Deskrizzjoni dettaljata tal-miżura

(56) Il-Land Saarland ta garanziji lil FSBesitzG fi tliet okkażjonijiet (żewġ garanziji fis-sena 1998 u waħda fis-sena 1999), kull darba mingħajr ma jirċievi ebda rimunerazzjoni. Barra minn hekk, Saarland ħareġ żewġ ittri ta’ konfort bħala titolu ta’ sigurtà għal żewġ tranżazzjonijiet ta’ self meħuda minn vh Saar. vh Saar ittrasferiet tali self lil FSBesitzG. Tabella 6 Garanziji u Ittri ta’ Konfort Sena Ammont tas-Self (EUR) Durata tas-Self Benefiċjarju 1998 (…) It-30 ta’ Diċembru 2017 FSBesitzG (…) L-1 ta’ Ottubru 2017 FSBesitzG 1999 1 1 4 53 000 — FSBesitzG 2005 3 7 00 000 Il-31 ta’ Jannar 2021 vh Saar 2006 1 0 0 00 000 Il-31 ta’ Awwissu 2039 vh Saar

Ir-raġunijiet għall-ftuħ tal-proċedura ta’ investigazzjoni formali

L-eżistenza tal-għajnuna

(57) Id-deċiżjoni tal-ftuħ innotat li, għall-istess raġunijiet imsemmija fil-premessa 52, huma biss il-garanziji li ngħataw wara s-sena 2000 li kienu rilevanti għall-valutazzjoni tal-għajnuna mill-Istat. Minħabba l-informazzjoni li kienet disponibbli f’dak iż-żmien, il-Kummissjoni assumiet li l-garanzija li tkopri self li jammonta għal EUR 1 1 4 53 000 kienet ingħatat wara s-sena 2000. Hija spjegat li minħabba li l-garanzija għal dan is-self, kif ukoll l-ittra ta’ konfort maħruġa għas-self tal-2005 u tal-2006 meħud minn vh Saar, kienu jkopru 100 % tas-self u li ladarba s-Saarland ma rċieva ebda rimunerazzjoni għall-garanzija/ittri ta’ konfort, dawn dehru li kienu jikkostitwixxu għajnuna mill-Istat skont in-Notifika tal-Garanzija (18). Rigward is-selettività, id-distorsjoni tal-kompetizzjoni u l-effett fuq il-kummerċ, applikaw l-istess kunsiderazzjonijiet bħal dawk li ġew spjegati fir-rigward tal-finanzjament ġenerali ta’ FSBesitzG/FSG minn vh Saar.

Il-kompatibbiltà

(58) Id-deċiżjoni tal-ftuħ assumiet li l-garanzija għas-self li jammonta għal EUR 1 1 4 53 000 ingħatat wara s-sena 2000. Meta wieħed jinnota li s-self sottostanti serva biex jiffinanzja l-bini tat-terminal il-ġdid, id-deċiżjoni tal-ftuħ ivvalutat il-kompatibbiltà tal-garanzija skont it-taqsima 4.1 tal-Linji Gwida dwar l-Avjazzjoni tal-2005. Hija waslet għall-konklużjoni preliminari li kien hemm dubji dwar jekk it-terminal il-ġdid serviex objettiv definit b’mod ċar ta’ interess pubbliku (minħabba li ma kienx ċar jekk ajruporti oħrajn fil-qrib setgħux iservu ż-żona ta’ lħuq tal-Ajruport ta’ Saarbrücken huma wkoll), jekk it-terminal kienx neċessarju għall-funzjonament tal-ajruport, jekk dan kellux prospetti sodisfaċenti fuq perjodu ta’ żmien medju (minħabba li l-Ġermanja ma ssottomettiet ebda dejta dwar meta l-ajruport jista’ jsir profittabbli), jekk l-utenti kollha kellhomx aċċess ugwali u mhux diskriminatorju għall-infrastruttura (minħabba li ma kienx ċar jekk l-utenti kollha ngħatawx l-istess vantaġġi bħal Cirrus u Air Berlin) u, fl-aħħar nett, jekk dan affettwax l-iżvilupp tal-kummerċ sa ċertu punt li jmur kontra l-interess tal-Unjoni.

(59) Fir-rigward tal-ittri ta’ konfort tal-2005 u tal-2006, id-deċiżjoni tal-ftuħ osservat li l-Ġermanja ma spjegatx xi skop kien qed iservi s-self sottostanti. Għal din ir-raġuni, kif ukoll minħabba li l-Ġermanja ma ppreżentat ebda argument dwar il-kompatibbiltà ta’ dawn il-miżuri, il-Kummissjoni waslet għall-konklużjoni preliminari li l-għajnuna mill-Istat involuta f’dawn il-miżuri kienet inkompatibbli mas-suq intern.

2.2.4. IL-KUNTRATT TA’ KIRI BEJN FSBESITZG U FSBG

Deskrizzjoni dettaljata tal-miżura

(60) Wara li l-FSG oriġinali nqasmet f’FSBesitzG u FSBG fl-1997, FSBG kriet l-infrastruttura tal-ajruport mingħand FSBesitzG. Skont il-kuntratt tal-kiri tas-7 ta’ Lulju 1997, FSBG kellha tħallas ammont annwali fiss ta’ […] fis-sena flimkien ma’ taxxa fuq id-dħul min-negozju. Fit-3 ta’ Awwissu 2006, FSBG u FSBesitzG iffirmaw kuntratt ta’ kiri ġdid, b’mod retroattiv applikabbli mill-1 ta’ Lulju 2006.

(61) Skont il-kuntratt tal-2006, il-pagament annwali fiss tal-kiri kien iffissat bħala […] fis-sena. Barra minn hekk, FSBG kellha tittrasferixxi ċertu perċentwal tal-profitt annwali tagħha […].

(62) Abbażi ta’ dawn il-kuntratti, FSBG ħallset l-ammonti li ġejjin bħala kera għall-infrastruttura tal-ajruport lil FSBesitzG: Tabella 7 Il-Pagamenti tal-Kiri magħmula minn FSBG Sena Pagament tal-Kiri 2000 (…) 2001 (…) 2002 (…) 2003 (…) 2004 (…) 2005 (…) 2006 (…) 2007 (…)

(63) Hekk kif FSBG u FSBesitzG ġew amalgamati fil-bidu tal-2008, ma kien hemm ebda pagament ta’ kiri ieħor li kien dovut wara dik id-data.

Ir-raġunijiet għall-ftuħ tal-proċedura ta’ investigazzjoni formali

L-eżistenza tal-għajnuna

(64) Id-deċiżjoni tal-ftuħ l-ewwel osservat li l-kuntratt ta’ kiri mmodifikat kien konkluż bejn FSBesitzG u FSBG, b’hekk mingħajr involviment dirett minn xi awtorità pubblika. Madankollu, hija nnotat li FSBesitzG kienet kompletament proprjetà tal-awtoritajiet pubbliċi (0,1 % kienet tappartjeni lis-Saarland direttament u 99,9 % kienet tappartjeni lil vh Saar, li minnha nnifisha kienet tappartjeni 100 % lis-Saarland), li b’hekk kien jagħmilha impriża pubblika. Hija innotat ukoll li minħabba d-diversi mekkaniżmi ta’ kontroll, Saarland kellu kontroll kompensiv fuq l-FSBesitzG u waslet għall-konklużjoni preliminari li, kieku l-kuntratt ta’ kiri kellu jinstab li ta vantaġġ lil FSBG fil-forma ta’ rati tal-kiri taħt il-prezzijiet tas-suq, dan il-vantaġġ kien jinvolvi trasferiment ta’ riżorsi tal-Istat u kien ikun imputabbli lill-Istat.

(65) Id-deċiżjoni tal-ftuħ imbagħad spjegat li mis-sena 2000 ‘il quddiem, l-FSBG kellha titqies bħala li kienet involuta f’attivitajiet ekonomiċi u, għalhekk, kienet tikkostitwixxi impriża. Fiż-żmien li ġiet adottata d-deċiżjoni tal-ftuħ, il-Kummissjoni ma kienet irċeviet ebda informazzjoni dwar il-kuntratti tal-kiri qabel is-sena 2000 u jekk il-kuntratt ta’ kiri li kien jeżisti sal-2006 kienx emendat wara s-sena 2000. Għalhekk, il-kuntratt li kien fis-seħħ sal-2006 seta’ kkostitwixxa l-għajnuna eżistenti. Il-Ġermanja ntalbet tipprovdi aktar informazzjoni dwar din il-kwistjoni.

(66) Fir-rigward tal-kwistjoni ta’ jekk il-kuntratt tal-kiri tax vantaġġ lil FSBG, id-deċiżjoni tal-ftuħ spjegat id-dubji tal-Kummissjoni dwar jekk il-pagamenti tal-kiri li saru mill-FSBG kinux konformi mal-kundizzjonijiet tas-suq. Għaldaqstant, hija talbet lill-Ġermanja sabiex tipprovdi informazzjoni komprensiva dwar ir-relazzjonijiet finanzjarji bejn FSBesitzG u FSBG, kif ukoll dwar id-determinazzjoni tat-termini tal-kuntratt tal-kiri u l-loġika ekonomika li fuqha huma bbażati.

(67) Abbażi ta’ dawn il-kunsiderazzjonijiet, id-deċiżjoni tal-ftuħ waslet għall-konklużjoni preliminari li l-pagamenti tal-kiri magħmula minn FSBG kien fihom element ta’ għajnuna mill-Istat.

Il-kompatibbiltà

(68) Id-deċiżjoni tal-ftuħ tirrimarka li hija waslet għall-konklużjoni preliminari li l-pagamenti tal-kiri kien fihom għajnuna mill-Istat fis-sens ta’ għajnuna operattiva, minħabba li l-pagamenti taħt il-prezz tas-suq naqqsu l-ispejjeż operattivi li kellha tħallas l-FSBG. Id-deċiżjoni tal-ftuħ irrimarkat li, fil-prinċipju, tali għajnuna operattiva mhijiex kompatibbli mas-suq intern u talbet lill-Ġermanja sabiex tikkjarifika jekk din l-għajnuna tistax taqa’ taħt il-Linji Gwida dwar is-Salvataġġ u r-Ristrutturar jew sabiex tippreżenta argumenti oħrajn dwar il-kompatibbiltà.

2.2.5. SKONTIJIET GĦAL-LINJI TAL-AJRU

Deskrizzjoni dettaljata tal-miżura

(69) Sal-2007, l-iskeda applikabbli tat-tariffi tal-ajruport f’Saarbrücken ma kienet tipprevedi ebda skont għal-linji tal-ajru. Fl-1 ta’ April 2007, FSBG introduċiet skeda ġdida, li pprevediet serje ta’ skontijiet disponibbli għal-linji tal-ajru li ssodisfaw ċerti kundizzjonijiet. Din l-iskeda ġiet adottata wkoll minn FSBesitzG/FSG wara l-amalgamazzjoni taż-żewġ kumpaniji.

(70) L-iskeda tal-2007 introduċiet tliet tipi ta’ skontijiet. L-ewwel tnejn ma setgħux jiġu akkumulati, filwaqt li t-tielet wieħed seta’ jkun addizzjonali għal kwalunkwe skont ieħor riċevut. (a) Skontijiet għal linji tal-ajru ġodda: għal-linji tal-ajru li joperaw minn Saarbrücken għall-ewwel darba, ġie offrut tnaqqis fit-tariffi tal-moviment, startjar/illandjar tal-ajruplani u fit-tariffi tal-passiġġieri b’50 % fl-ewwel sena, bi 30 % fit-tieni sena u b’20 % fit-tielet sena. (b) Skontijiet għal destinazzjonijiet ġodda: ġew offruti skontijiet tal-istess daqs u fuq l-istess tariffi għal-linji tal-ajru li joperaw lejn destinazzjonijiet ġodda, jiġifieri destinazzjonijiet li ma kinux servuti mill-inqas fit-12-il xahar ta’ qabel. (c) Rimborż għaż-żieda fl-għadd ta’ passiġġieri: dawk il-linji tal-ajru li ttrasportaw bejn 60 000 – 1 00 000 pax, jew aktar minn 1 00 000 pax matul sena kalendarja waħda, irċevew rimborż ta’ 5 % jew 10 %, rispettivament, fuq it-tariffi tal-passiġġieri li ħallsu matul dik is-sena.

Ir-raġunijiet għall-ftuħ tal-proċedura ta’ investigazzjoni formali

L-eżistenza tal-għajnuna

(71) Id-deċiżjoni tal-ftuħ assumiet li l-iskeda ġdida tal-1 ta’ April 2007 kienet adottata minn FSBesitzG. Abbażi ta’ dan, id-deċiżjoni tal-ftuħ għaddiet biex tfakkar li minħabba l-kontroll komprensiv li gawdew l-awtoritajiet pubbliċi fuq FSBesitzG, l-introduzzjoni ta’ din l-iskeda ġdida kienet imputabbli lill-Istat. Sal-punt li l-iskeda pprevediet tariffi taħt il-prezzijiet tas-suq, hija għalhekk kienet tikkostitwixxi trasferiment ta’ riżorsi tal-Istat li kien imputabbli lill-Istat.

(72) Il-Ġermanja sostniet li l-iskontijiet kienu motivati minn kunsiderazzjonijiet ekonomiċi u li kienu konformi mat-test tal-MEO. Madankollu, id-deċiżjoni tal-ftuħ enfasizzat li l-Ġermanja għadha ma pprovdietx biżżejjed informazzjoni biex tippermetti lill-Kummissjoni tivvaluta din l-affermazzjoni b’mod sħiħ. Għalhekk, il-Ġermanja ntalbet tipprovdi informazzjoni komprensiva dwar l-ispejjeż u d-dħul tal-ajruport, b’mod partikolari dawk relatati mal-avjazzjoni tal-passiġġieri kummerċjali. Barra minn hekk, il-Kummissjoni talbet għal kjarifika dwar jekk l-iskeda tat-tariffi kinitx applikata mingħajr diskriminazzjoni bejn il-linji tal-ajru.

(73) Id-deċiżjoni tal-ftuħ ikkonkludiet billi esprimiet li kien hemm dubji dwar jekk l-iskontijiet tal-1 ta’ April 2007 setgħux jiġu ġustifikati fuq il-bażi tat-test tal-MEO u li, għalhekk, ma setax jiġi eskluż li l-linji tal-ajru inkwistjoni ngħataw vantaġġ fuq oħrajn. Billi l-iskontijiet setgħu wkoll ifixklu l-kompetizzjoni u jaffettwaw il-kummerċ bejn l-Istati Membri, il-Kummissjoni waslet għall-konklużjoni preliminari li l-iskontijiet kienu jikkostitwixxu għajnuna mill-Istat.

Il-kompatibbiltà

(74) Id-deċiżjoni tal-ftuħ evalwat jekk l-iskontijiet setgħux jikkwalifikaw bħala għajnuna tal-bidu kompatibbli skont it-taqsima 5 tal-Linji Gwida dwar l-Avjazzjoni tal-2005. Fil-valutazzjoni tagħha, il-Kummissjoni esprimiet id-dubji tagħha dwar jekk id-diversi kundizzjonijiet għall-kompatibbiltà tal-għajnuna tal-bidu ġewx issodisfati.

(75) B’mod partikolari, id-deċiżjoni tal-ftuħ osservat li: (a) Kien hemm dubji dwar jekk l-iskont għal żieda fl-għadd ta’ passiġġieri ssodisfax il-kundizzjoni speċifikata fil-punt (c) tal-punt 79 tal-Linji Gwida dwar l-Avjazzjoni tal-2005, minħabba li dan ma kienx jeħtieġ rotta jew frekwenza ġdida. (b) Kien hemm dubji dwar jekk l-iskont għal żieda fl-għadd ta’ passiġġieri ssodisfax il-kundizzjoni speċifikata fil-punt (d) tal-punt 79 tal-Linji Gwida dwar l-Avjazzjoni tal-2005, minħabba li dan ma kienx digressiv u ta’ tul limitat. (c) Kien hemm dubji dwar jekk l-iskontijiet kollha kinux jissodisfaw il-kundizzjoni speċifikata fil-punt (f) tal-punt 79 tal-Linji Gwida dwar l-Avjazzjoni tal-2005, minħabba li ma kien hemm ebda obbligu fuq il-linji tal-ajru li jerġgħu jħallsu kwalunkwe wieħed mill-iskontijiet riċevuti jekk ikunu ilhom joperaw minn Saarbrücken għal mill-inqas tliet snin. (d) Kien hemm dubji dwar jekk l-iskontijiet għal rotot ġodda u għal linji tal-ajru ġodda kinux jissodisfaw il-kundizzjoni speċifikata fil-punt (g) tal-punt 79 tal-Linji Gwida dwar l-Avjazzjoni tal-2005, minħabba li dawn ma kinux jiddependu fuq l-għadd ta’ passiġġieri. (e) Kien hemm dubji dwar jekk mill-inqas l-iskontijiet għal żieda fil-passiġġieri kinux jissodisfaw il-kundizzjoni speċifikata fil-punt (i) tal-punt 79 tal-Linji Gwida dwar l-Avjazzjoni tal-2005, minħabba li dawn ma kinux jinkludu r-rekwiżit ta’ pjan ta’ direzzjoni tan-negozju minn qabel. (f) Kien hemm dubji dwar jekk l-iskontijiet kollha kinux jissodisfaw il-kundizzjoni speċifikata fil-punt (j) tal-punt 79 tal-Linji Gwida dwar l-Avjazzjoni tal-2005, minħabba li xejn mill-informazzjoni meħtieġa ma deher li kienet ġiet ippubblikata. (g) Kien hemm dubji dwar jekk l-iskontijiet kollha kinux jissodisfaw il-kundizzjoni speċifikata fil-punt 80 tal-Linji Gwida dwar l-Avjazzjoni tal-2005, minħabba li ma kienx ċar jekk dawn setgħux ikunu akkumulati u minħabba li deher li mill-inqas l-iskont għaż-żieda fl-għadd ta’ passiġġieri seta’ jiġi kkombinat mat-tnejn l-oħrajn.

(76) Billi l-kundizzjonijiet kumulattivi għall-għajnuna tal-bidu ma kinux jidhru li ġew issodisfati u minħabba li ma kienet evidenti ebda bażi oħra ta’ kompatibbiltà, il-Kummissjoni waslet għall-konklużjoni preliminari li l-iskontijiet kienu jikkostitwixxu għajnuna mill-Istat inkompatibbli.

2.2.6. GĦAJNUNA TAL-BIDU LIL CIRRUS AIRLINES

Deskrizzjoni dettaljata tal-miżura

(77) Fis-27 ta’ Jannar 2005, FSBesitzG iffirmat kuntratt inizjali ma’ Cirrus Airlines Luftfahrtgesellschaft mbH (“Cirrus”) b’tul ta’ sena. L-iskop tal-kuntratt kien iż-żieda fl-għadd ta’ passiġġieri għar-rotta lejn […]. Il-kuntratt iddikjara li żieda fl-għadd ta’ passiġġieri setgħet tkun possibbli biss jekk il-prezzijiet tal-biljetti jitnaqqsu b’mod konsiderevoli sabiex Cirrus issir attraenti għall-passiġġieri. Il-kuntratt spjega wkoll li dan il-proġett ser iġarrab telf kbir fil-fażi inizjali. Għalhekk, l-ajruport kien lest li jappoġġja l-proġett b’finanzjament inizjali.

(78) L-operazzjonijiet tat-titjir kienu mistennija jibdew fid-29 ta’ Marzu 2005. Il-kuntratt kien ibbażat fuq pjan ta’ direzzjoni tan-negozju li kien jinkludi l-għadd ta’ passiġġieri u l-qligħ nett medju. Il-kuntratt iddetermina wkoll it-tip ta’ ajruplan li għandu jintuża.

(79) Il-kuntratt obbliga lil Cirrus tipprovdi titjiriet skedati bejn Saarbrücken u […] bi frekwenza ta’ […] titjiriet fuq […] jiem fil-ġimgħa, […] titjiriet […]. Il-kuntratt iddikjara espliċitament li Cirrus […]. Il-kuntratt kien sussegwentement estiż u mmodifikat diversi drabi u finalment skada fil-31 ta’ Diċembru 2006.

(80) Ir-rimunerazzjoni dovuta skont il-kuntratt kienet ikkalkolata skont il-formula li ġejja: (…) Matul il-kors tat-tul tal-kuntratt, l-ammont annwali ta’ rimunerazzjoni mħallsa lil Cirrus minn FSBesitzG kien kif ġej: Tabella 8 Pagamenti lil Cirrus Airlines f’EUR Sena Rimunerazzjoni Netta Rimunerazzjoni Gross 2005 (…) (…) 2006 (…) (…)

Ir-raġunijiet għall-ftuħ tal-proċedura ta’ investigazzjoni formali

L-eżistenza tal-għajnuna

(81) Id-deċiżjoni tal-ftuħ l-ewwel innotat li d-deċiżjoni ta’ FSBesitzG kienet tinvolvi trasferiment ta’ riżorsi tal-Istat u kienet imputabbli lill-Istat. Kien jidher ukoll b’mod ċar li Cirrus kienet impriża li twettaq attivitajiet ekonomiċi. Il-mistoqsija kienet imbagħad dwar jekk il-kuntratt tax lil Cirrus vantaġġ li altrimenti l-istess Cirrus ma kinitx tkun tista’ tikseb fis-suq. Billi l-Ġermanja ma pprovdiet ebda spjegazzjoni għaliex ġie konkluż il-kuntratt, hija ntalbet tikkjarifika jekk kinitx temmen li, permezz tal-konklużjoni tal-kuntratt, FSBesitzG aġixxiet bħala MEO razzjonali u, jekk iva, tipprovdi dokumentazzjoni li ssostni din il-fehma.

(82) Id-deċiżjoni tal-ftuħ irrimarkat li, fiż-żmien li ġiet adottata d-deċiżjoni, il-Kummissjoni kienet għadha ma rċeviet ebda indikazzjoni li l-Ġermanja qabblet l-ispejjeż mistennija mad-dħul li jirriżulta minn dan il-kuntratt. Abbażi ta’ dan, hija kkonkludiet b’mod preliminari li l-kuntratt ma’ Cirrus kien jikkostitwixxi għajnuna mill-Istat.

Il-kompatibbiltà

(83) Id-deċiżjonijiet tal-ftuħ evalwaw jekk il-kuntratt ma’ Cirrus setax jikkwalifika bħala għajnuna tal-bidu kompatibbli skont it-taqsima 5 tal-Linji Gwida dwar l-Avjazzjoni tal-2005. Fil-valutazzjoni tagħha, il-Kummissjoni esprimiet id-dubji tagħha dwar jekk id-diversi kundizzjonijiet għal għajnuna tal-bidu kompatibbli ġewx issodisfati.

(84) B’mod partikolari, id-deċiżjoni tal-ftuħ osservat li l-kuntratt ma’ Cirrus naqas b’mod evidenti milli jissodisfa l-kundizzjonijiet li ġejjin: (a) il-punt (c) tal-punt 79 tal-Linji Gwida dwar l-Avjazzjoni tal-2005, minħabba li r-rotta ta’ Cirrus bejn Saarbrücken u […] apparentament kienet teżisti diġà u ma ġiet ipprovduta ebda informazzjoni dwar il-frekwenzi ġodda li jistgħu jwasslu għal żieda fil-passiġġieri; (b) il-punt (d) tal-punt 79 tal-Linji Gwida dwar l-Avjazzjoni tal-2005, minħabba li l-kuntratt ma kienx jidher li huwa la digressiv u lanqas verament limitat fiż-żmien, meta wieħed iqis li ġie estiż diversi drabi, u minħabba li ma kienx ċar jekk Cirrus urietx il-profittabbiltà fit-tul tar-rotta; (c) il-punt (e) tal-punt 79 tal-Linji Gwida dwar l-Avjazzjoni tal-2005, minħabba li l-kuntratt ma kienx jillimita l-appoġġ għall-ispejjeż tal-bidu addizzjonali; (d) il-punt (f), l-ewwel subparagrafu tal-punt 79 tal-Linji Gwida dwar l-Avjazzjoni tal-2005, minħabba li l-kuntratt ma kellu ebda data tal-għeluq fissa u ma kienx jillimita l-ammont ta’ għajnuna b’referenza għall-ispejjeż; (e) il-punt (f), it-tielet subparagrafu tal-punt 79 tal-Linji Gwida dwar l-Avjazzjoni tal-2005, minħabba li kien hemm dubji dwar jekk iż-żmien li għalih ingħatat l-għajnuna lil Cirrus kienx sostanzjalment inqas mill-perjodu li matulu Cirrus impenjat ruħha li topera minn Saarbrücken; (f) il-punt (g) tal-punt 79 tal-Linji Gwida dwar l-Avjazzjoni tal-2005, minħabba li l-għajnuna dehret li kienet marbuta mal-iżvilupp tal-għadd ta’ passiġġieri ttrasportati; (g) il-punt (h) tal-punt 79 tal-Linji Gwida dwar l-Avjazzjoni tal-2005, minħabba li kien hemm dubji dwar jekk il-kuntratt kienx ġie ppubblikat qabel ġie konkluż u jekk kienx tpoġġa disponibbli wkoll għal linji tal-ajru oħrajn; (h) il-punt (i) tal-punt 79 tal-Linji Gwida dwar l-Avjazzjoni tal-2005, minħabba li kien hemm dubji dwar jekk FSBetriebG kellhiex aċċess għal pjan ta’ direzzjoni tan-negozju ta’ Cirrus u jekk l-ajruport investigax l-effetti tal-għajnuna fuq ir-rotot kompetituri; (i) il-punt (j) tal-punt 79 tal-Linji Gwida dwar l-Avjazzjoni tal-2005, minħabba li, apparentement, il-lista meħtieġa ta’ rotot issussidjati ma ġietx ippubblikata; (j) il-punt (k) tal-punt 79 tal-Linji Gwida dwar l-Avjazzjoni tal-2005, minħabba li kien hemm dubji dwar jekk il-Ġermanja daħħlitx fis-seħħ il-proċedura tal-appelli meħtieġa; (k) il-punt 80 tal-Linji Gwida dwar l-Avjazzjoni tal-2005, minħabba li deher li Cirrus kienet ikkombinat l-għajnuna skont il-kuntratti ma’ dik skont l-iskeda tat-tariffi tal-2007.

(85) Billi l-kundizzjonijiet kumulattivi għal għajnuna tal-bidu kompatibbli ma kinux jidhru li ġew issodisfati u minħabba li ma kienet evidenti ebda bażi oħra ta’ kompatibbiltà, il-Kummissjoni waslet għall-konklużjoni preliminari li l-kuntratt ma’ Cirrus kien jikkostitwixxi għajnuna mill-Istat inkompatibbli.

2.2.7. FTEHIM TA’ KUMMERĊJALIZZAZZJONI MA’ AIR BERLIN

Deskrizzjoni dettaljata tal-miżura

(86) Fis-6 ta’ April 2011, FSG iffirmat Ftehim ta’ Kummerċjalizzazzjoni ma’ Air Berlin PLC & Co. Luftverkehrs KG (“Air Berlin”), b’tul sat-2 ta’ Mejju 2014. Il-Ftehim obbliga lil Air Berlin sabiex tikkunsinja servizzi ta’ kummerċjalizzazzjoni u pubbliċità lil FSG. Il-ftehim iddikjara: […] FSG stenniet li ż-żieda fil-frekwenzi ser twassal għal dħul ogħla mill-attivitajiet tal-avjazzjoni u minn dawk mhux relatati mal-avjazzjoni. Barra minn hekk, Air Berlin kienet obbligata li tippromwovi ż-żewġ konnessjonijiet minn u lejn Saarbrücken (informazzjoni dwar iż-żieda tal-frekwenzi fl-istampa, permezz ta’ e-mails, għoti ta’ tagħrif mill-aġenziji tal-ivvjaġġar, rivisti, midja stampata, maċ-check-in, abbord, fuq ir-radju, eċċ.). FSG irrimunerat lil Air Berlin għas-servizz ta’ kummerċjalizzazzjoni b’total ta’ [EUR 8 00 000 – EUR 1 7 00 000].

Ir-raġunijiet għall-ftuħ tal-proċedura ta’ investigazzjoni formali

L-eżistenza tal-għajnuna

(87) Simili għall-kuntratt ma’ Cirrus, il-ftehim ta’ kummerċjalizzazzjoni konkluż ma’ Air Berlin qajjem ukoll il-kwistjoni ta’ jekk il-ftehim kienx konformi mal-kundizzjonijiet tas-suq. Il-kundizzjonijiet l-oħrajn kollha, bħat-trasferiment imputabbli tar-riżorsi tal-Istat u s-selettività, kienu preżunti bħala li ġew issodisfati.

(88) Il-Ġermanja sostniet li hija wettqet analiżi tal-ispejjeż u l-benefiċċji, li wriet li l-kuntratt kien profittabbli għall-ajruport fuq perjodu ta’ żmien twil. Madankollu, hija ma pprovdietx dik l-analiżi, nuqqas li impedixxa lill-Kummissjoni milli tevalwa kif l-ajruport ikkalkula l-ispejjeż u d-dħul li mistennija jirriżultaw mill-kuntratt. Meta wieħed jinnota wkoll li l-uniku vantaġġ għall-ajruport mill-kuntratt deher li kien iż-żieda mistennija fl-għadd ta’ passiġġieri, il-kuntratt innifsu deher li ma kien xejn aktar minn skont addizzjonali fuq it-tariffi tal-ajruport, li kienu saħansitra akkumulati bl-iskontijiet diġà disponibbli skont l-iskeda tat-tariffi tal-2007.

(89) Abbażi ta’ dawn il-kunsiderazzjonijiet, id-deċiżjoni tal-ftuħ waslet għall-konklużjoni preliminari li l-ftehim ta’ kummerċjalizzazzjoni ma’ Air Berlin ta vantaġġ selettiv lil din tal-aħħar. Billi l-elementi l-oħrajn kollha tal-għajnuna mill-Istat instabu b’mod preliminari li kienu preżenti, il-Kummissjoni waslet għall-konklużjoni preliminari li dan il-kuntratt kien fih element ta’ għajnuna mill-Istat.

Il-kompatibbiltà

(90) Id-deċiżjoni tal-ftuħ evalwat jekk il-ftehim ta’ kummerċjalizzazzjoni setax jikkwalifika bħala għajnuna tal-bidu kompatibbli skont it-taqsima 5 tal-Linji Gwida dwar l-Avjazzjoni tal-2005. Fil-valutazzjoni tagħha, il-Kummissjoni esprimiet id-dubji tagħha dwar jekk id-diversi kundizzjonijiet għal għajnuna tal-bidu kompatibbli ġewx issodisfati.

(91) B’mod partikolari, id-deċiżjoni tal-ftuħ osservat li l-ftehim ma’ Air Berlin apparentement naqas milli jissodisfa l-kundizzjonijiet li ġejjin: (a) il-punt (d) tal-punt 79 tal-Linji Gwida dwar l-Avjazzjoni tal-2005, minħabba li l-kuntratt ma kienx ċar jekk Air Berlin urietx il-profittabbiltà fit-tul tar-rotta; (b) il-punt (e) tal-punt 79 tal-Linji Gwida dwar l-Avjazzjoni tal-2005, minħabba li l-kuntratt ma kienx jillimita l-appoġġ għall-ispejjeż tal-bidu addizzjonali; (c) il-punt (f), l-ewwel subparagrafu tal-punt 79 tal-Linji Gwida dwar l-Avjazzjoni tal-2005, minħabba li l-kuntratt ma kienx jillimita l-ammont ta’ għajnuna b’referenza għall-ispejjeż; (d) il-punt (f), it-tielet subparagrafu tal-punt 79 tal-Linji Gwida dwar l-Avjazzjoni tal-2005, minħabba li kien hemm dubji dwar jekk iż-żmien li għalih ingħatat l-għajnuna lil Air Berlin kienx sostanzjalment inqas mill-perjodu li matulu Air Berlin impenjat ruħha li topera minn Saarbrücken; (e) il-punt (g) tal-punt 79 tal-Linji Gwida dwar l-Avjazzjoni tal-2005, minħabba li l-għajnuna ma kinitx marbuta mal-iżvilupp proprju tal-għadd ta’ passiġġieri; (f) il-punt (h) tal-punt 79 tal-Linji Gwida dwar l-Avjazzjoni tal-2005, minħabba li kien hemm dubji dwar jekk il-kuntratt kienx ġie ppubblikat qabel ġie konkluż u jekk kienx tpoġġa disponibbli wkoll għal linji tal-ajru oħrajn; (g) il-punt (i) tal-punt 79 tal-Linji Gwida dwar l-Avjazzjoni tal-2005, minħabba li ma kienx ċar jekk l-analiżi tal-ispejjeż u l-benefiċċji mwettqa mill-Ajruport, li ma ġietx ipprovduta lill-Kummissjoni, kinitx konformi mal-kundizzjonijiet; (h) il-punt (j) tal-punt 79 tal-Linji Gwida dwar l-Avjazzjoni tal-2005, minħabba li, apparentement, il-lista meħtieġa ta’ rotot issussidjati ma ġietx ippubblikata; (i) il-punt (k) tal-punt 79 tal-Linji Gwida dwar l-Avjazzjoni tal-2005, minħabba li kien hemm dubji dwar jekk il-Ġermanja daħħlitx fis-seħħ il-proċedura tal-appelli meħtieġa; (j) il-punt 80 tal-Linji Gwida dwar l-Avjazzjoni tal-2005, minħabba li deher li Air Berlin kienet ikkombinat l-għajnuna skont il-kuntratti ma’ dik skont l-iskeda tat-tariffi tal-2007.

(92) Billi l-kundizzjonijiet kumulattivi għal għajnuna tal-bidu kompatibbli ma kinux jidhru li ġew issodisfati u minħabba li ma kienet evidenti ebda bażi oħra ta’ kompatibbiltà, il-Kummissjoni waslet għall-konklużjoni preliminari li l-kuntratt ma’ Air Berlin kien jikkostitwixxi għajnuna mill-Istat inkompatibbli mas-suq intern.

3. KUMMENTI RIĊEVUTI MILL-ĠERMANJA

3.1. IL-FINANZJAMENT TA’ VH SAAR, FSG U FSBESITZG

3.1.1. L-EŻISTENZA TAL-GĦAJNUNA

L-impriża u l-attività ekonomika

(93) Il-Ġermanja ma tikkontestax li FSBesitzG u FSG iwettqu attivitajiet ekonomiċi u li għandhom ikunu kkwalifikati bħala impriżi għall-finijiet tal-Artikolu 107(1) tat-Trattat. Madankollu, sakemm FSBesitzG u FSG iwettqu attivitajiet li jifformaw parti mill-prerogattivi sovrani tal-Istat, huma ma jkunux qegħdin jikkostitwixxu impriżi.

(94) F’dan il-kuntest, il-Ġermanja ppreżentat tabella bl-ispejjeż (kemm spejjeż operattivi kif ukoll spejjeż ta’ investiment) b’rabta mal-ambitu tal-politika pubblika li kien hemm fil-perjodu ta’ żmien bejn is-sena 2000 u l-2011: Tabella 9 Spejjeż relatati mal-ambitu tal-politika pubblika f’EUR (19) 2000 2001 2002 2003 2004 2005 2006 2007 2008 2009 2010 2011 Total § 8 LuftSiG Feuerwehr Außenumzäunung/Bestreifungsweg Neues Zugangs-kontrollsystem Container Tor 1 Rollwegbeschilderung Unterbrechungsfreie Stromvers. (Notstrom) Abstellfläche Ost, Bombenbedrohte Flz. Erweiterung S/L-Bahnköpfe, RESA Flughafennavigation Summe p.A.

(95) Il-Ġermanja ssostni li kwalunkwe finanzjament tal-miżuri ta’ sigurtà fl-ajruporti skont § 8 Luftsicherheitsgesetz, tal-kontroll tat-traffiku tal-ajru u tal-miżuri ta’ sikurezza fl-ajru skont § 27(c)(2) Luftverkehrsgesetz, kif ukoll tal-brigata tat-tifi tan-nar, jaqa’ fl-ambitu tal-politika pubblika. Skont il-Ġermanja, iċ-ċnut madwar l-ajruport u l-mogħdijiet ta’ kontroll, il-post minn fejn jgħaddu l-kontejners, is-sinjali ta’ fuq ir-runway, l-elettriku f’każ ta’ emerġenza, l-ispazji ta’ parkeġġ għall-ajruplani soġġetti għal theddidiet ta’ bomba u l-estensjoni tar-runway u taż-żoni tas-sikurezza (RESA) jaqgħu taħt § 8 Luftsicherheitsgesetz u, għalhekk, jaqgħu wkoll fl-ambitu tal-politika pubblika.

(96) Fir-rigward tal-miżuri ta’ kontroll tat-traffiku tal-ajru u tas-sikurezza fl-ajru skont § 27(c)(2) Luftverkehrsgesetz, il-Ġermanja ssostni li l-Istat ma jkoprix l-ispejjeż għal dawn il-miżuri għall-ajruporti kollha, iżda li t-trattament differenti ta’ ajruporti differenti huwa ġustifikat u, għalhekk, ma jinvolvi ebda vantaġġ. B’mod aktar konkret, § 27(c)(2) tagħmel distinzjoni bejn ċerti ajruporti fejn il-finanzjament ta’ dawn il-miżuri ta’ sigurtà fil-livell federali jitqies bħala neċessarju għal raġunijiet ta’ sikurezza u fl-interess tal-politika dwar it-trasport, u ajruporti oħrajn fejn tali miżuri mhumiex meqjusa bħala strettament neċessarji minn perspettiva federali. Sa issa, il-Ministeru Federali tat-Trasport irrikonoxxa l-finanzjament ta’ bosta ajruporti, fosthom dak ta’ Saarbrücken, bħala li huwa neċessarju għal raġunijiet ta’ sikurezza u fl-interess tal-politika dwar it-trasport. Din hija r-raġuni għaliex il-finanzjament tal-ajruporti reġjonali, li normalment ikollhom iġorru dawk l-ispejjeż huma stess, mhuwiex diskriminatorju. Il-finanzjament tal-miżuri ta’ kontroll tat-traffiku tal-ajru u tas-sikurezza fl-ajru, kemm jekk iffinanzjati direttament mill-Istat fil-livell federali kif ukoll jekk iffinanzjati mil-Länder, huwa parti mill-ambitu tal-politika pubblika fil-każijiet kollha.

(97) Barra minn hekk, l-ispejjeż għall-brigata tat-tifi tan-nar, pereżempju, ma jiġux irregolati fil-livell federali, iżda jaqgħu fi ħdan il-kompetenza tal-Länder, li hija r-raġuni għaliex il-brigata tat-tifi tan-nar mhijiex iffinanzjata mill-Istat fl-ajruporti kollha. Id-differenza fit-trattament għandha l-għeruq tagħha f’raġunijiet storiċi kif ukoll oġġettivi. Primarjament, hija tinsab fin-natura tan-negozju tal-ajruport, li ajruporti reġjonali iżgħar ma jistgħux iġorru l-ispejjeż fissi għoljin li toħloq brigata tat-tifi tan-nar u li, għalhekk, dawn jispiċċaw jitħallsu mil-Land rispettiv.

(98) Fir-rigward ta’ vh Saar, il-Ġermanja ssostni li l-kumpaija ma tistax titqies bħala impriża. L-ewwelnett, huwa affermat li vh Saar innifisha ma taġixxix fis-suq, iżda sempliċiment għandha ishma f’kumpaniji oħrajn (jiġifieri l-ajruport u HSG). Billi tirreferi għal sentenza tal-Qorti tal-Ġustizzja (20), il-Ġermanja tfakkar li s-sempliċi sjieda ta’ ishma f’kumpaniji oħrajn, anki jekk ikun sehem ta’ kontroll, minnha nnifisha mhijiex attività ekonomika. Ġie sostnut ukoll li fil-każ ta’ vh Saar ma tapplika ebda eċċezzjoni minn dan il-prinċipju, li jgħid li kumpanija azzjonarja tkun qiegħda tinvolvi ruħha f’attività ekonomika meta teżerċita influwenza fuq il-kumpaniji li jkollha ishma fihom.

Vantaġġ

(99) Il-Ġermanja ssostni, fir-rigward ta’ vh Saar, li l-kumpanija ma ngħatat ebda vantaġġ mir-riżorsi tal-Istat, hekk kif hija għaddiet il-fondi kollha li rċeviet mingħand is-Saarland lil FSBesitzG/FSG. B’konsegwenza ta’ dan, hija tiċħad li vh Saar tista’ titqies bħala benefiċjarja.

(100) Fir-rigward tal-fondi li rċeviet FSBesitzG/FSG mingħand vh Saar permezz ta’ ftehim P&L, il-Ġermanja tasserixxi li ma ngħata ebda vantaġġ, hekk kif il-finanzjament kollu kien jikkumpensa biss lil FSBesitzG/FSG talli pprovdiet servizz ta’ interess ekonomiku ġenerali (SGEI) b’konformità mal-ġurisprudenza ta’ Altmark.

L-ewwel kriterju ta’ Altmark: inkarigu b’SGEI

(101) Il-Ġermanja ssostni li l-operat tal-ajruport, inklużi l-kostruzzjoni u l-manutenzjoni tal-infrastruttura neċessarja, jikkostitwixxi SGEI. Il-kunċett ta’ SGEI huwa definit mill-Ġermanja bħala servizzi mogħtija f’suq, li l-pubbliku jkollu interess ġenerali fil-provvista affidabbli u stabbli tagħhom, li s-suq innifsu ma jistax jipprovdi u li jiġu pprovduti minn entità li tkun ġiet inkarigata b’obbligu korrispondenti.

(102) Fir-rigward tal-operat tal-Ajruport ta’ Saarbrücken, il-Ġermanja ssostni li dan jinvolvi servizzi offruti f’suq. Hija ssostni wkoll li, billi jilqa’ fih inqas minn 5 00 000 passiġġier fis-sena u b’hekk jinsab taħt il-limitu speċifikat fil-Linji Gwida dwar l-Avjazzjoni tal-2005, minn fejn ajruport jista’ jkun mistenni li jagħmel profitt, l-ajruport joffri servizzi li altrimenti s-suq ma jipprovdix.

(103) Skont il-Ġermanja, l-Ajruport ta’ Saarbrücken kien inkarigat bl-obbligu li jipprovdi dawn is-servizzi. Il-Ġermanja tiddikjara li dak l-obbligu jirriżulta mil-liċenzja operattiva u mid-dispożizzjoni tal-liġi Ġermaniża dwar l-avjazzjoni. Il-Ġermanja tirreferi speċifikament għal § 45(1) tar-Regolament dwar il-Ħruġ tal-Liċenzji fil-Qasam tal-Avjazzjoni (Luftverkehrszulassungsordnung), li jgħid li impriża ta’ ajruport għandha “żżomm l-ajruport fi stat sikur biex jopera u toperah kif suppost”. L-obbligu tal-operat jinvolvi d-dmir li l-impriża tagħmel is-servizzi fl-ajruport disponibbli għall-ajruplani mingħajr ebda diskriminazzjoni matul is-sigħat tal-operat regolari, li minnhom infushom huma stipulati fil-liċenzja operattiva u li ma jistgħux jinbidlu b’mod unilaterali mill-operatur tal-ajruport. Kwalunkwe ksur tal-obbligu tal-operat tal-ajruport jirriżulta f’multi li jitilgħu sa EUR 50 000 skont § 108 Luftverkehrszulassungsordnung b’konnessjoni ma’ § 58(1)(10)(2) Luftverkehrsgesetz. Fl-aħħar nett, il-Ġermanja ssostni li, minbarra dan, il-Land jiggarantixxi l-operat xieraq permezz tal-kontroll komprensiv tiegħu fuq l-operatur.

(104) Billi tikkummenta fuq l-osservazzjoni tad-deċiżjoni tal-ftuħ li ma kien jidher li hemm fis-seħħ ebda att ta’ inkarigu formali, il-Ġermanja tasserixxi li l-kombinazzjoni tal-fatturi msemmija fil-premessa 103 u, b’mod partikolari, il-kontroll strett u komprensiv fuq l-ajruport eżerċitat mis-Saarland, jiżguraw li l-iskopijiet tal-inkarigu jiġu rrealizzati mill-inqas bl-istess mod kif kien ikun il-każ li kieku kien hemm fis-seħħ att ta’ inkarigu formali.

(105) B’sostenn għall-affermazzjoni tagħha li l-operat tal-ajruport jikkostitwixxi SGEI, il-Ġermanja tasserixxi li l-ajruport jifforma parti essenzjali mill-infrastruttura tat-traffiku fis-Saarland, li hija partikolarment neċessarja sabiex tgħaqqad lir-reġjun mal-bqija tal-pajjiż u ma’ ċentri tal-avjazzjoni ewlenin. Huwa mifhum li l-importanza partikolari ta’ din il-konnessjoni ġejja mill-pożizzjoni ġeografika tas-Saarland fuq il-marġini tal-Ġermanja, ‘il bogħod ħafna miċ-ċentri metropolitani kbar tal-pajjiż.

(106) L-ewwelnett, huwa affermat li l-ajruport iservi l-popolazzjoni tar-reġjun billi jakkomoda għall-ħtiġijiet turistiċi u tat-traffiku privat tagħhom. Huwa mifhum li s-Saarland qiegħed jiżviluppa dejjem aktar bħala destinazzjoni għat-turiżmu. It-tieni, il-Ġermanja tasserixxi li l-ajruport huwa vitali għall-konnessjoni tal-istituzzjonijiet xjentifiċi, kulturali u soċjali tas-Saarland, li predominantement jinsabu fil-Belt ta’ Saarbrücken. It-tielet, issir enfasi fuq is-sinifikat tal-ajruport għall-ekonomija lokali u għall-iżvilupp reġjonali, speċjalment fid-dawl tat-tranżizzjoni strutturali kontinwa ‘lil hinn minn ekonomija bbażata fuq it-tħaffir fil-minjieri għall-faħam u lejn ekonomija innovattiva u internazzjonali. Il-Ġermanja tirrimarka li l-kumpaniji sikwit jibbażaw id-deċiżjoni tagħhom li jiċċaqilqu lejn is-Saarland fuq il-fatt li hemm ajruport. Hija tirreferi wkoll għal studju tal-2009 li kien jgħid li d-domanda għall-provvista tat-trasport tal-passiġġieri bl-ajru mistennija tiżdied fil-ġejjieni.

(107) Il-Ġermanja ssostni s-sottomissjoni preċedenti tagħha billi tasserixxi li ż-żieda kostanti fl-għadd ta’ passiġġieri f’Saarbrücken matul l-aħħar għexieren ta’ snin, ir-riżultati ta’ studju li juru potenzjal ta’ tkabbir ulterjuri u l-fatt li ajruporti oħrajn fir-reġjun ma jistgħux jissodisfaw id-domanda lokali, kollha juru l-importanza tal-ajruport għall-popolazzjoni u l-ekonomija lokali. Il-Ġermanja tinvoka l-Linji Gwida dwar l-Avjazzjoni tal-2005, li jiddikjaraw li “[m]huwiex impossibbli li, f’każijiet eċċezzjonali, il-ġestjoni ġenerali ta’ ajruport titqies bħala servizz ta’ interess ekonomiku ġenerali”, pereżempju, meta ajruport ikun jinsab f’“reġjun iżolat”, u tasserixxi li Saarbrücken hija każ eċċezzjonali bħal dan minħabba l-pożizzjoni ġeografika tagħha u l-bidliet strutturali li għaddejja minnhom l-ekonomija lokali (21). Fl-aħħar nett, hija ssostni li l-finanzjament ma jiffinanzjax attivitajiet li jmorru ‘lil hinn mill-“attivitajiet bażiċi” speċifikati fil-punt 53(iv) tal-Linji Gwida dwar l-Avjazzjoni tal-2005.

(108) Il-Ġermanja mbagħad tasserixxi li l-eżistenza ta’ SGEI ma tistax tiddgħajjef min-neċessità allegatament nieqsa tal-ajruport. Hija ssostni li ajruporti oħrajn fir-reġjun ma jistgħux jissodisfaw il-ħtiġijiet li jakkomoda l-Ajruport ta’ Saarbrücken. B’mod partikolari, qed jiġi sostnut li l-ajruporti l-oħrajn fir-reġjun jew huma bogħod wisq miż-żona ta’ lħuq ewlenija tal-Ajruport ta’ Saarbrücken (bħall-ajruporti tal-Lussemburgu, ta’ Netz-Nancy-Lorraine u ta’ Frankfurt-Hahn) jew inkella ma jistgħux jitqabblu ma’ Saarbrücken minħabba d-daqs iżgħar tagħhom u s-servizzi limitati offruti minnhom (l-aktar dak ta’ Zweibrücken).

It-tieni kriterju ta’ Altmark: il-parametri tal-kumpens

(109) Il-Ġermanja ssostni li l-iskop tat-tieni kriterju ta’ Altmark huwa li jevita kumpens eċċessiv u li jiżgura l-użu effikaċi tal-finanzjament pubbliku. Hija tasserixxi li abbażi tal-kontroll strett eżerċitat mill-awtoritajiet lokali fuq l-ajruport, l-iżgurar ta’ mġiba ekonomika responsabbli u l-fatt li l-attivitajiet ta’ dan tal-aħħar huma limitati għall-provvista ta’ SGEI, l-iskop tat-tieni kriterju ntlaħaq. Fl-aħħar nett, hija tasserixxi li, fi kwalunkwe każ, il-modalitajiet tal-finanzjament jitfasslu b’tali mod li tiġi eskluża kwalunkwe possibbiltà ta’ dipendenza abbużiva fuq il-kumpens ta’ SGEI.

It-tielet kriterju ta’ Altmark: l-evitar ta’ kumpens eċċessiv

(110) Il-Ġermanja ssostni li l-finanzjament pubbliku qatt ma mar ‘lil hinn mill-ammont neċessarju sabiex tiġi ffaċilitata l-provvista tal-SGEI, b’kunsiderazzjoni tad-dħul rilevanti kollu. Huwa enfasizzat li l-attivitajiet tal-ajruport huma limitati għall-provvista tal-SGEI inkwistjoni, bil-konsegwenza li ma tfaċċawx spejjeż oħrajn li setgħu ġew issussidjati b’mod reċiproku. Kien sostnut ukoll li l-infrastruttura u l-operazzjonijiet tal-ajruport huma neċessarji u xierqa sabiex jiġu ssodisfati l-ħtiġijiet tat-traffiku tal-ajru fiż-żona ta’ lħuq tal-Ajruport ta’ Saarbrücken. FSBesitzG u FSG la ġġeneraw u lanqas qegħdin jiġġeneraw profitti, filwaqt li FSBG kisbet biss profitti marġinali. Il-Ġermanja tasserixxi li l-awtoritajiet lokali ssorveljaw mill-qrib l-użu tal-fondi pubbliċi u kienu jintervjenu li kieku sabu xi ineffiċjenzi.

Ir-raba’ kriterju ta’ Altmark: offerta pubblika jew benchmarking

(111) Minħabba li l-ajruport kien ilu jeżisti għal żmien twil ferm qabel ma l-provvista tas-servizzi tal-ajruport bdiet titqies bħala attività ekonomika, il-Ġermanja ssostni li hija għażlet li ma toħroġx l-SGEI b’offerta, iżda minflok għażlet li tkompli tistrieħ fuq l-ajruport eżistenti. Madankollu, kien sostnut li r-raba’ kriterju ġie ssodisfat, billi l-Ġermanja hija tal-fehma li l-awtoritajiet lokali ssorveljaw mill-qrib l-attivitajiet tal-ajruport, sabiex b’hekk setgħu jiżguraw li jiġu rrimborżati biss l-ispejjeż effiċjenti. Filwaqt li s-Saarland ma għandux dejta preċiża dwar ajruporti reġjonali oħrajn, huwa jassumi li l-effiċjenza tal-Ajruport ta’ Saarbrücken hija medja u li l-awtoritajiet lokali setgħu jirrikonoxxu u jeliminaw kwalunkwe ineffiċjenza. Fl-aħħar nett, il-Ġermanja ssostni li minħabba d-differenzi varji li kienu jeżistu bejn l-ajruporti reġjonali fil-Ġermanja, paragun sempliċi ma jkunx sinifikanti. F’din is-sitwazzjoni, il-Kummissjoni għandha tkun kuntenta bil-fatt li ma hemm ebda indikazzjoni li l-ajruport ta’ Saarbrücken huwa ineffiċjenti.

Konklużjoni intermedjarja dwar Altmark/SGEI

(112) Billi l-Ġermanja hija tal-opinjoni li l-erba’ kriterji kollha ta’ Altmark huma ssodisfati, hija ssostni li l-finanzjament tal-ajruport mir-riżorsi tal-Istat ma jikkostitwixxi ebda vantaġġ, iżda sempliċiment kumpens għall-provvista ta’ SGEI.

Il-prinċipju tal-operatur fl-ekonomija tas-suq

(113) Il-Ġermanja tispjega li minħabba s-sinifikat ekonomiku u strutturali kbir tal-Ajruport ta’ Saarbrücken għar-reġjun, is-Saarland tqis l-operat bħala SGEI, mhux bħala attività ta’ negozju bi skop ta’ profitt. Għaldaqstant, l-għeluq tal-ajruport mhuwiex għażla u ma teżisti ebda analiżi tal-ispejjeż u l-benefiċċji tal-għeluq.

Id-distorsjoni tal-kompetizzjoni u l-effett fuq il-kummerċ

(114) Billi tressaq l-argument li l-finanzjament tal-ajruport ma jfixkilx il-kompetizzjoni u ma jaffettwax il-kummerċ bejn l-Istati Membri, il-Ġermanja ssostni li dan ma jikkostitwixxi ebda għajnuna mill-Istat. F’dan il-kuntest, il-Ġermanja tfakkar li l-Linji Gwida dwar l-Avjazzjoni tal-2005 jiddikjaraw li l-finanzjament ta’ ajruport reġjonali żgħir b’inqas minn miljun pax“mhux probabbli li jfixkel il-kompetizzjoni jew jaffettwa l-kummerċ sa ċertu punt li jmur kontra l-interess komuni” (22). L-Ajruport ta’ Saarbrücken jaqa’ f’din il-kategorija ta’ każijiet u, skont il-Ġermanja, ma hemm ebda raġuni għaliex wieħed għandu jitlaq mill-preżunzjoni ġenerali: l-Ajruport ta’ Saarbrücken huwa ajruport reġjonali tipiku li jilqa’ għall-ħtiġijiet tal-popolazzjoni fir-reġjun, tant li l-maġġoranza tal-passiġġieri huma fil-fatt mir-reġjun.

(115) B’ħarsa lejn ajruporti oħrajn fir-reġjun, speċjalment dawk li jinsabu fi Stati Membri oħrajn, huwa sostnut li ż-żona ta’ lħuq tal-Ajruport ta’ Saarbrücken tkopri lil Saarbrücken u ż-żoni tal-madwar, iżda ftit li xejn testendi għal Stati Membri oħrajn. Tabilħaqq, jintqal li [inqas minn 14 %] biss tal-passiġġieri jiġu minn Franza […] jew mil-Lussemburgu […]. Il-Ġermanja hija tal-fehma li l-uniċi ajruporti barranin li jinsabu f’kompetizzjoni diretta ma’ Saarbrücken huma l-Ajruport ta’ Metz-Nancy-Lorraine u l-Ajruport tal-Lussemburgu. Madankollu, dawn iż-żewġ ajruporti jinsabu aktar minn siegħa sewqan ‘il bogħod minn Saarbrücken, sabiex b’hekk – jekk wieħed jassumi li ż-żona ta’ lħuq ta’ ajruport tkopri l-postijiet kollha minn fejn jista’ jintlaħaq dak l-ajruport f’ħin ta’ 60 minuta – iż-żoni ta’ lħuq tagħhom jikkoinċidu biss marġinalment. Aktar minn hekk, il-postijiet fejn jikkoinċidu huma skarsament popolati u meqjusa bħala li jiġġeneraw ftit passiġġieri, filwaqt li ż-żona ta’ lħuq ewlenija tal-Ajruport ta’ Saarbrücken ma taqax fi ħdan iż-żona ta’ lħuq tal-ajruporti barranin imsemmija.

(116) Barra minn hekk, huwa sostnut li l-profili taż-żewġ ajruporti barranin imsemmija u tal-Ajruport ta’ Saarbrücken huma differenti ħafna: il-Lussemburgu huwa ferm akbar (madwar 1,5 miljun passiġġier fis-sena) u joffri aktar aktar rotot differenti, filwaqt li Metz-Nancy-Lorraine huwa ferm iżgħar u joffri titjiriet skedati b’mod esklussiv fi Franza u titjiriet charter lejn it-Tramuntana tal-Afrika. Il-Ġermanja ssostni li, b’mod partikolari fir-rigward tal-Ajruport tal-Lussemburgu, ma teżisti ebda kompetizzjoni, hekk kif iż-żewġ ajruporti jikkumplimentaw lil xulxin, aktar milli jissostitwixxu lil xulxin.

(117) Fir-rigward tal-ajruporti ġirien fil-Ġermanja, il-Ġermanja ssostni li l-Ajruport ta’ Saarbrücken ma jinsabx f’kompetizzjoni la ma’ Frankfurt-Hahn u lanqas ma’ Zweibrücken. Safejn huwa kkonċernat tal-ewwel, huwa affermat li ż-żoni ta’ lħuq jikkoinċidu biss b’mod insinifikanti minħabba d-distanza li hemm bejn iż-żewġ ajruporti, Frankfurt-Hahn huwa ferm akbar (madwar 3,5 miljun passiġġier fis-sena) u joffri rotot internazzjonali kważi esklussivi permezz ta’ trasportaturi low-cost, filwaqt li dawn it-trasportaturi ma jservux lil Saarbrücken. Barra minn hekk, it-trasport tal-merkanzija bl-ajru huwa importanti fi Frankfurt-Hahn, iżda ma għandu ebda rwol f’Saarbrücken.

(118) Fir-rigward ta’ Zweibrücken, il-Ġermanja tenfasizza li filwaqt li l-Ajruport ta’ Zweibrücken huwa, minħabba l-qrubija tiegħu ma’ Saarbrücken, aktar probabbli li jkun f’kompetizzjoni ma’ dak l-ajruport, ir-relazzjoni bejn iż-żewġ ajruporti hija fil-fatt kumplimentarja u mhux kompetittiva. Filwaqt li Zweibrücken ma joffri ebda titjira skedata, iżda jintuża esklussivament għal titjiriet charter, Saarbrücken jispeċjalizza f’titjiriet skedati għal dawk li jivvjaġġaw għal skopijiet ta’ negozju. Dawn il-profili differenti huma riflessi fl-infrastruttura rispettiva, bil-faċilitajiet ta’ kwalità ogħla ta’ Saarbrücken huma tipiċi għall-ajruporti li jiffokaw fuq titjiriet skedati. Barra minn hekk, it-trasport tal-merkanzija bl-ajru għandu rwol fi Zweibrücken, filwaqt li ma jistax jingħad l-istess għal Saarbrücken minħabba r-runway qasira tiegħu u l-projbizzjoni imposta fuq it-titjiriet bil-lejl.

(119) Abbażi tal-kumplimentarjetà perċepita bejn l-ajruporti ta’ Zweibrücken u Saarbrücken, il-Ġermanja tiddikjara li hija prevista kooperazzjoni aktar mill-qrib bejn iż-żewġ ajruporti. Il-gvernijiet reġjonali rispettivi diġà ddeċidew li jikkooperaw aktar mill-qrib fil-ġejjieni, tant li qegħdin jipprevedu l-ħolqien ta’ ajruport konġunt (“Saar-Palatinate-Airport”) ma’ żewġ postijiet (Saarbrücken u Zweibrücken). Il-kooperazzjoni għandha twassal għal sinerġiji u fondi sikuri. Fl-aħħar nett, il-Ġermanja tagħmel enfasi fuq id-domanda għal servizzi tal-avjazzjoni fir-reġjun (iż-żewġ ajruporti flimkien diġà għandhom 7 50 000 pax), billi ssostni li huma biss Saarbrücken u Zweibrücken flimkien li jistgħu jissodisfaw din id-domanda kif xieraq, b’mod partikolari minħabba li l-ajruporti ġirien l-oħrajn ma jistgħux iservu bħala sostituti.

(120) Il-Ġermanja tenfasizza li anki li kieku l-ajruporti f’Saarbrücken, Zweibrücken u Frankfurt-Hahn kellhom jinstabu li huma f’kompetizzjoni ma’ xulxin, kwalunkwe miżuri ta’ appoġġ pubbliku ma jaffettwawx il-kummerċ bejn l-Istati Membri. It-tliet ajruporti kollha jinsabu fil-Ġermanja, il-kumpaniji operattivi huma Ġermaniżi u l-azzjonisti huma entitajiet territorjali Ġermaniżi.

(121) Fl-aħħar nett, huwa affermat li kwalunkwe distorsjoni tal-kompetizzjoni jew effett fuq il-kummerċ ikunu tant marġinali li għandu jiġi applikat “prinċipju de-minimis” fil-każ inkwistjoni, li jwassal għall-konklużjoni li kwalunkwe effett bħal dan mhuwiex apprezzabbli.

3.1.2. L-GĦAJNUNA EŻISTENTI U L-KOMPATIBBILTÀ

(122) B’mod alternattiv u jekk il-Kummissjoni ma ssegwix l-argument tal-Ġermanja li l-miżuri ta’ finanzjament ma jikkostitwixxux għajnuna mill-Istat, il-Ġermanja ssostni li l-miżuri jikkostitwixxu għajnuna mill-Istat, huma kompatibbli fi kwalunkwe każ, kif ukoll huma eżentati min-notifika skont id-Deċiżjoni dwar l-SGEI tal-2005, huma konformi mal-kriterji tal-kompatibbiltà stipulati fit-taqsimiet 4.1 u 4.2 tal-Linji Gwida dwar l-Avjazzjoni tal-2005 u jistgħu jiġu ġustifikati bħala kompatibbli skont l-Artikolu 107(3)(ċ) tat-Trattat.

L-għajnuna eżistenti

(123) Il-Ġermanja tirrimarka li kieku l-ftehim P&L bejn vh Saar u FSBesitzG/FSG kellu jinstab li jikkostitwixxi għajnuna mill-Istat, huwa jikkwalifika bħala għajnuna eżistenti. Il-ftehim rilevanti, li huwa l-bażi legali tal-kopertura tad-defiċit annwali, kien konkluż fis-7 ta’ Mejju 1996 u, skont il-Ġermanja, baqa’ qatt ma nbidel minn dakinhar. Li kieku l-Kummissjoni kellha ssib li l-ftehim P&L jikkostitwixxi għajnuna mill-Istat inkompatibbli, din is-sejba jkollha effett biss għall-ġejjieni.

Id-Deċiżjoni dwar l-SGEI tal-2005

(124) Il-Ġermanja ssostni li l-finanzjament jaqa’ taħt id-Deċiżjoni dwar l-SGEI tal-2005, billi l-kriterji tal-applikabbiltà għall-għajnuna lill-ajruporti (inqas minn miljun pax jew fatturat ta’ inqas minn EUR 100 miljun fis-sentejn ta’ qabel l-inkarigu; inqas minn EUR 30 miljun ta’ kumpens fis-sena) ġew issodisfati. Hija tasserixxi wkoll li l-kundizzjonijiet minquxa fl-Artikoli 4 u 5 tad-Deċiżjoni dwar l-SGEI tal-2005 (inkarigu b’SGEI, ebda kumpens eċċessiv) ġew irrispettati, għall-istess raġunijiet bħal dawk imsemmija fir-rigward tal-konformità mal-kriterji ta’ Altmark.

(125) Il-Ġermanja tirrepeti wkoll li hemm domanda sinifikanti għal servizzi tal-avjazzjoni fir-reġjun li ma tistax tiġi ssodisfata mill-ajruporti ġirien, sabiex b’hekk tirrifjuta s-suġġeriment fid-deċiżjoni tal-ftuħ li l-Ajruport ma kienx meħtieġ sabiex jissodisfa d-domanda lokali għal servizzi ta’ traffiku tal-ajru. Hija tenfasizza li l-istudji rilevanti juru li hemm potenzjal għal aktar tkabbir minħabba żieda mbassra fid-domanda tal-passiġġieri li l-ajruporti ġirien mhux ser ikunu jistgħu jissodisfaw (il-Ġermanja tirreferi għall-ispjegazzjonijiet tagħhom f’dak li għandu x’jaqsam man-nuqqas ta’ sostitwibbiltà bejn l-ajruporti tar-reġjun u n-nuqqas ta’ kompetizzjoni korrispondenti bejniethom).

(126) Fl-aħħar nett, fir-rigward tas-suġġerimenti fid-deċiżjoni tal-ftuħ li kien hemm neqsin att ta’ inkarigu formali, limitazzjoni għall-attivitajiet bażiċi ta’ ajruport u ffissar trasparenti tal-parametri ta’ kumpens, il-Ġermanja terġa’ tirreferi għas-sottomissjonijiet tagħha rigward il-konformità mal-kriterji ta’ Altmark, billi ssostni li r-raġunament ippreżentat hemmhekk huwa ugwalment applikabbli fil-kuntest preżenti.

Id-Deċiżjoni dwar l-SGEI tal-2012

(127) Il-Ġermanja ssemmi li d-Deċiżjoni dwar l-SGEI tal-2012, li ser tkun applikabbli għall-miżuri diskussi f’din id-Deċiżjoni biss wara l-iskadenza tal-perjodu tranżitorju fl-2014, mistennija tkun rilevanti biss għall-ġejjieni, u mbagħad b’mod partikolari għall-kooperazzjoni prevista bejn l-Ajruport ta’ Saarbrücken u l-Ajruport ta’ Zweibrücken.

Il-Linji Gwida dwar l-Avjazzjoni tal-2005

(128) Il-Ġermanja l-ewwel tasserixxi li l-miżuri ta’ finanzjament ġenerali huma kompatibbli mas-suq intern skont l-Artikolu 106(2) tat-Trattat b’konnessjoni mat-taqsima 4.2 tal-Linji Gwida dwar l-Avjazzjoni tal-2005 (għajnuna għall-operat tal-infrastruttura tal-ajruport). B’sostenn għal din is-sottomissjoni, hija sempliċiment terġa’ tirreferi għall-argumenti ppreżentati fir-rigward tal-konformità mal-kriterji ta’ Altmark u għad-Deċiżjoni dwar l-SGEI tal-2005.

(129) Fir-rigward tal-kompatibbiltà skont it-taqsima 4.1 tal-Linji Gwida dwar l-Avjazzjoni tal-2005 (il-finanzjament tal-infrastruttura tal-ajruport), il-Ġermanja ssostni li l-kundizzjonijiet kollha stabbiliti fihom ġew issodisfati.

Il-kostruzzjoni u l-operat tal-infrastruttura jissodisfaw objettiv definit b’mod ċar ta’ interess ġenerali (l-iżvilupp reġjonali, l-aċċessibbiltà, eċċ.)

(130) Il-Ġermanja tirreferi għas-sottomissjonijiet rigward l-eżistenza ta’ SGEI bl-iskop li turi li l-Ajruport ta’ Saarbrücken jissodisfa objettiv ta’ interess ġenerali. Hija ttenni li l-ajruport jissodisfa l-ħtiġijiet tal-avjazzjoni tal-popolazzjoni lokali, li l-aċċessibbiltà tar-reġjun ma tistax tiġi żgurata mill-ajruporti ġirien u li l-ajruport huwa kruċjali għall-iżvilupp ekonomiku tar-reġjun.

L-infrastruttura hija neċessarja u proporzjonata għall-objettiv

(131) Skont il-Ġermanja, l-infrastruttura, speċjalment il-bini tat-terminal li ilu jintuża sa mis-sena 2000 u r-runway immodernizzata, huma strettament neċessarji sabiex ikun jista’ jintlaħaq l-objettiv u mhumiex kbar jew elaborati b’mod sproporzjonat. L-investimenti fl-infrastruttura kienu meħtieġa sabiex issir manutenzjoni ta’ jew tinbidel l-infrastruttura eżawrita u bil-ħsara u sabiex l-infrastruttura tiġi adattata għall-għadd dejjem jikber ta’ passiġġieri, għad-domandi ogħla f’termini ta’ konfort, kif ukoll għar-rekwiżiti aktar stretti tas-sikurezza u s-sigurtà. Mingħajr l-investimenti, l-Ajruport ma jkunx jista’ jopera. Il-Ġermanja tfakkar ukoll li l-infrastruttura eżistenti regolarment kienet tispiċċa f’konġestjoni qabel inbena t-terminal il-ġdid (li l-kostruzzjoni tiegħu bdiet fl-1999) […]. Fl-aħħar nett, hija ssostni li l-investimenti meħtieġa ma setgħux jiġu ffinanzjati mill-kapital proprju tal-kumpanija operattiva.

L-infrastruttura għandha prospetti sodisfaċenti għall-użu fuq perjodu ta’ żmien medju

(132) Abbażi tal-utilizzazzjoni diġà eżistenti u ż-żieda ulterjuri mistennija fl-għadd ta’ passiġġieri, il-Ġermanja ssostni li l-infrastruttura għandha prospetti aktar minn sodisfaċenti għall-użu. Hija tirreferi għal pronjożi tal-iżvilupp tal-avjazzjoni fir-reġjun, fejn turi li d-domanda ser tkompli tikber.

(133) Il-Ġermanja ssostni li, meta bdiet il-kostruzzjoni tal-bini tat-terminal il-ġdid lura fl-1999, ma kienx prevedibbli li l-avvenimenti tal-11 ta’ Settembru 2001 fl-Istati Uniti, tal-isħaba tal-irmied wara l-eruzzjoni ta’ vulkan fuq l-Islanda fl-2010 u l-kriżi ekonomika globali bejn l-2008 u l-2011 kienu ser jaffettwaw b’mod negattiv l-għadd ta’ passiġġieri f’Saarbrücken. Huwa mifhum li dawn l-avvenimenti affettwaw is-settur tal-avjazzjoni madwar l-Ewropa kollha, biex b’hekk wasslu għal dewmien fl-iżvilupp li altrimenti kien ikun pożittiv. Madankollu, skont il-Ġermanja, ix-xejra pożittiva li kienet diġà viżibbli fl-1999 għadha tista’ tiġi osservata u twassal għall-aspettattiva li l-kapaċità tal-Ajruport ta’ Saarbrücken ser tkun tista’ tiġi utilizzata b’mod sħiħ fuq perjodu ta’ żmien medju (b’kunsiderazzjoni wkoll tal-kooperazzjoni prevista mal-Ajruport ta’ Zweibrücken).

(134) Fir-rigward tal-prospetti finanzjarji, il-Ġermanja tenfasizza li huwa mistenni EBITDA pożittiv għall-2020 u li dan huwa biżżejjed sabiex jissodisfa r-rekwiżit tal-prospetti sodisfaċenti għall-użu fuq perjodu ta’ żmien medju. Hija tfakkar li l-Kummissjoni nnifisha rrikonoxxiet li l-ajruporti reġjonali ġeneralment ma jiġġenerawx profitti li jkunu jistgħu jiġu investiti mill-ġdid fl-infrastruttura, fatt li ma jistax jipprekludi l-kompatibbiltà tal-miżuri ta’ appoġġ skont il-Linji Gwida dwar l-Avjazzjoni tal-2005.

L-utenti potenzjali kollha tal-infrastruttura għandhom aċċess għaliha b’mod ugwali u mhux diskriminatorju

(135) Billi l-linji tal-ajru kollha għandhom aċċess għall-ajruport fuq bażi mhux diskriminatorja u jaqgħu taħt l-iskeda ta’ tariffi ġeneralment applikabbli, inklużi l-iskontijiet inklużi fiha, il-Ġermanja hija tal-opinjoni li dan il-kriterju huwa ssodisfat. Hija tenfasizza li l-iskontijiet, b’mod speċjali, mhumiex iddisinjati b’tali mod li jistgħu joħolqu vantaġġ selettiv de facto għal xi linji tal-ajru. Fl-aħħar nett, hija tasserixxi li l-kuntratti individwali konklużi ma’ Cirrus u Air Berlin mhumiex rilevanti f’dan il-kuntest u li, fi kwalunkwe każ, il-linji tal-ajru kollha kellhom il-possibbiltà li jikkonkludu kuntratti bħal dawn.

L-iżvilupp tal-kummerċ mhuwiex affettwat sa ċertu punt li jmur kontra l-interess tal-Unjoni

(136) Mhuwiex ċar għall-Ġermanja kif l-estensjoni “moderata” tal-infrastruttura fl-Ajruport ta’ Saarbrücken seta’ jkollha jew kellha effetti fuq il-kummerċ. Hija tfakkar li l-Kummissjoni aċċettat li l-appoġġ mogħti lil ajruporti reġjonali żgħar ġeneralment ma jkollux effett bħal dan. Fir-rigward ta’ effett possibbli fuq l-Ajruport ta’ Zweibrücken, il-Ġermanja ttenni li ż-żewġ ajruporti mhumiex f’kompetizzjoni ma’ xulxin, iżda għandhom jitqiesu bħala kumplimentarji. Hija ssostni wkoll li l-miżuri tal-infrastruttura ma kellhom ebda effett fuq l-ajruporti ta’ Metz-Nancy-Lorraine u tal-Lussemburgu li jmur kontra l-interess tal-Komunità.

L-Artikolu 107(3)(ċ) tat-Trattat

(137) Il-Ġermanja tasserixxi li għall-inqas għall-perjodu 2000-2005, l-appoġġ finanzjarju għall-ajruport jista’ jinstab li kien kompatibbli mas-suq intern skont l-Artikolu 107(3)(ċ) tat-Trattat. Bl-iskop li turi l-importanza tal-Ajruport ta’ Saarbrücken għall-iżvilupp ekonomiku reġjonali u għall-aċċessibbiltà tar-reġjun, il-Ġermanja tirreferi għas-sottomissjonijiet tagħha rigward l-eżistenza ta’ SGEI. Mill-appoġġ finanzjarju bbenifikaw kważi esklussivament il-proġetti ta’ infrastruttura, li kienu konformi mal-miri tal-iżvilupp reġjonali. Permezz ta’ eżempju, il-Ġermanja tissottometti spjegazzjonijiet estensivi rigward in-neċessità tal-akbar tliet investimenti individwali fl-infrastruttura.

(138) Fir-rigward tal-effett ta’ inċentiv, il-Ġermanja tispjega li l-ajruport huwa inċentiv importanti għall-kumpaniji extra-reġjonali sabiex jinvestu fis-Saarland. Bl-istess mod, il-kumpaniji diġà preżenti huma inċentivati sabiex jespandu u jinvestu aktar. Huwa sostnut li jekk ma jkunx hemm effett ta’ inċentiv, is-Saarland ikollu, wara li jikkunsidra s-sitwazzjoni baġitarja diffiċli tiegħu, jerġa’ jikkunsidra l-appoġġ tiegħu għall-ajruport. Fl-aħħar nett, il-Ġermanja terġa’ tenfasizza li l-operat tal-Ajruport ta’ Zweibrücken mhuwiex affettwat.

3.2. IT-TRASFERIMENT TA’ DIVERSI PLOTTIJIET TA’ ART LIL FSBESITZG

3.2.1. L-EŻISTENZA TAL-GĦAJNUNA

(139) Il-Ġermanja hija tal-opinjoni li t-trasferiment tal-art serva għal skopijiet ta’ sigurtà u li kien fl-ambitu tal-politika pubblika, b’hekk kien jaqa’ barra mill-kamp ta’ applikazzjoni tal-Artikolu 107(1) tat-Trattat. B’mod aktar preċiż, huwa sostnut li wara li nbidlet ir-runway, l-art ittrasferita kienet meħtieġa biex iddawwar fejn tispiċċa r-runway b’żoni estiżi ta’ sigurtà u sikurezza u biex iċ-ċint tas-sigurtà eżistenti jiġi adattat. Skont il-Ġermanja, l-iżgurar tas-sigurtà tat-territorju tal-ajruport huwa fl-interess pubbliku u jikkostitwixxi kompitu sovran, mhux attività ekonomika. L-isfond għal dawn il-miżuri ta’ sigurtà kienu l-bidliet leġiżlattivi li seħħew wara l-avvenimenti tal-11 ta’ Settembru 2001 fl-Istati Uniti.

(140) Barra minn hekk, il-Ġermanja ssostni li t-trasferiment tal-art wara s-sena 2000 b’valur totali ta’ […] f’ebda każ ma fixkel il-kompetizzjoni jew affettwa l-kummerċ għall-istess raġunijiet li ssemmew fir-rigward tal-miżuri ta’ finanzjament ġenerali. Abbażi tal-valur baxx, it-trasferiment tal-art jaqa’ taħt ir-regolament de minimis.

3.3. GARANZIJI FUQ IS-SELF GĦALL-BENEFIĊĊJU TA’ VH SAAR U FSBESITZG

3.3.1. L-EŻISTENZA TAL-GĦAJNUNA

(141) Id-deċiżjoni tal-ftuħ assumiet li minn fost tliet garanziji magħrufa għal FSBesitzG, kienet waħda biss li ngħatat wara s-sena 2000. Madankollu, il-Ġermanja tispjega li l-garanzija inkwistjoni fil-fatt ingħatat matul l-1999, jiġifieri qabel ingħatat is-sentenza kruċjali ta’ Aéroports de Paris. Għalhekk, huwa sostnut li ebda waħda mit-tliet garanziji ma tista’ tikkostitwixxi miżuri ta’ għajnuna mill-Istat. Madankollu, f’każ li l-Kummissjoni ssib li dawn il-garanziji jikkostitwixxu għajnuna mill-Istat, il-Ġermanja ssostni li dawn ikunu jridu jiġu vvalutati bħala għajnuna eżistenti, bil-konsegwenza li kwalunkwe deċiżjoni tal-Kummissjoni jkollha biss effetti ex nunc.

(142) Fir-rigward tal-ittri ta’ konfort, il-Ġermanja tirreferi għar-raġunament tagħha rigward il-miżura ta’ finanzjament ġenerali għall-benefiċċju tal-ajruport (il-premessi 93 sa 121), fejn issostni li dan huwa ugwalment applikabbli hawnhekk.

3.3.2. IL-KOMPATIBBILTÀ

(143) Il-Ġermanja ssostni li jekk il-miżuri jikkwalifikaw bħala għajnuna mill-Istat, huma jkunu kompatibbli mas-suq intern skont il-kundizzjonijiet stipulati fil-Linji Gwida dwar l-Avjazzjoni tal-2005. F’dan ir-rigward, hija tirreferi għall-argumenti ppreżentati fir-rigward tal-miżura ta’ finanzjament ġenerali, fejn issostni li dawn huma ugwalment applikabbli hawnhekk.

3.4. IL-KUNTRATT TA’ KIRI BEJN FSBESITZG U FSBG

3.4.1. L-EŻISTENZA TAL-GĦAJNUNA

(144) Il-Ġermanja tagħmel distinzjoni bejn il-kuntratt ta’ kiri konkluż fl-1997, li kien fis-seħħ sal-1 ta’ Lulju 2006, u l-kuntratt ta’ kiri li kien validu mill-1 ta’ Lulju 2006 sakemm saret l-amalgamazzjoni ta’ FSBesitzG u FSBG.

(145) Fir-rigward tal-kuntratt ta’ kiri tal-1997, huwa affermat li jekk dan jinstab li jikkostitwixxi għajnuna mill-Istat, huwa jikkwalifika bħala għajnuna eżistenti. Jekk il-Kummissjoni ssib li dan il-kuntratt jikkostitwixxi għajnuna mill-Istat inkompatibbli, deċiżjoni bħal din ikollha biss effett għall-ġejjieni, mhux għall-passat.

(146) Fir-rigward tal-kuntratt ta’ kiri tal-2006, il-Ġermanja ssostni li dan il-kuntratt kien jammonta biss għal modifika tal-għajnuna eżistenti u ma kienx jikkwalifika bħala għajnuna ġdida. Hija tenfasizza notevolment li l-liġi, li abbażi tagħha seta’ jiġi konkluż kuntratt ta’ kiri, baqgħet ma nbidlitx. Hija tallega li hija meħtieġa bidla fil-bażi leġiżlattiva sabiex il-kuntratt jikkwalifika bħala għajnuna ġdida.

(147) Barra minn hekk, il-Ġermanja tasserixxi li l-kuntratt ta’ kiri tal-2006 kien konformi mal-kundizzjonijiet tas-suq f’dak iż-żmien. Hija ssostni li pagament tal-kiri varjabbli ma kienx inkomuni u li ma ma hemm ebda indikazzjoni li l-ammont reali mitlub kien baxx b’mod mhux komuni. Barra minn hekk, hija sostniet li l-pagament tal-kiri varjabbli kien jinvolvi wkoll il-possibbiltà li jinkisbu pagamenti tal-kiri ferm ogħla milli setgħu jinkisbu taħt il-kuntratt preċedenti. Ġie sostnut li l-kuntratt ta’ kiri tal-2006 tejjeb l-abbiltà tal-FSBG illi taġixxi. Fl-aħħar nett, il-Ġermanja ssostni li kien fl-interess ta’ FSBesitzG li żżomm lil Fraport bħala azzjonista, minħabba li l-involviment tal-kumpanija ppermetta li jkun hemm aċċess għall-għarfien u li jinħolqu s-sinerġiji.

(148) Fi kwalunkwe każ, il-Ġermanja ssostni li, minkejja l-fatt li ma huwa disponibbli ebda dokument li juri kif ġew ikkalkolati l-pagamenti tal-kiri, l-ammont proprju tal-pagament tal-kiri ma kienx importanti, minħabba li l-konnessjoni mill-qrib bejn FSBesitzG u FSBG kienet tfisser li l-impatt ekonomiku globali kien newtrali. Pagament tal-kiri ogħla kien iwassal lil FSBesitzG biex tirċievi inqas flus mingħand vh Saar, filwaqt li pagament aktar baxx kien jiġi kkumpensat permezz ta’ trasferimenti ogħla mingħand vh Saar.

(149) Fir-rigward tad-distorsjoni tal-kompetizzjoni u l-effett fuq il-kummerċ, il-Ġermanja tirreferi għall-argumenti ppreżentati f’dan ir-rigward fil-kuntest tal-miżuri ta’ finanzjament ġenerali, billi ssostni li dawn l-argumenti huma ugwalment applikabbli hawnhekk.

3.5. SKONTIJIET GĦAL-LINJI TAL-AJRU

3.5.1. L-EŻISTENZA TAL-GĦAJNUNA

(150) Il-Ġermanja ssostni li l-iskontijiet fuq it-tariffi tal-ajruport li ġew introdotti fl-2007 kienu ekonomikament sensibbli, ma taw ebda vantaġġ selettiv u ma fixklux il-kompetizzjoni/ma kellhom ebda effett fuq il-kummerċ.

It-test tal-operatur fl-ekonomija tas-suq

(151) Wara t-tluq ta’ Hapag Lloyd/TUIFly fl-2006, l-għadd ta’ passiġġieri fl-Ajruport ta’ Saarbrücken naqas bi 30 %. F’din is-sitwazzjoni, skont il-Ġermanja, kien hemm bżonn li jittieħdu azzjonijiet li jiżguraw li l-kapaċità eżistenti tintuża kif xieraq fuq perjodu ta’ żmien minn medju sa twil u li jiżguraw li jinżammu l-kompetittività u l-attrazzjoni tal-ajruport. L-iskeda ta’ tariffi preċedenti wriet li kienet żvantaġġ fil-kompetizzjoni, billi l-ajruport kellu l-ogħla tariffi minn fost l-ajruporti kollha fil-Ġermanja. Il-Ġermanja ssostni li l-iskontijiet fil-fatt wasslu għal żieda kontinwa fl-għadd ta’ passiġġieri wara l-2006. Il-Ġermanja tispjega l-effett pożittiv tal-iskontijiet billi tirreferi għad-deċiżjoni ta’ Air Berlin li tibda sservi lill-Ajruport ta’ Saarbrücken, deċiżjoni li ttieħdet biss wara li ddaħħlu fis-seħħ l-iskontijiet.

(152) Il-Ġermanja ssostni l-argument tagħha li l-iskontijiet kienu jagħmlu sens ekonomiku, bl-argument li l-iskontijiet ingħataw biss lil linji tal-ajru jew rotot ġodda. B’konsegwenza ta’ dan, huwa b’hekk affermat li jista’ jkun mistenni li l-iskontijiet ma jkollhom ebda effett immedjat fuq l-istatus quo, iżda jwasslu għal żieda fl-għadd ta’ passiġġieri fil-ġejjieni. Huwa mifhum li s-sens ekonomiku ser ikompli jiġi enfasizzat mil-limitazzjoni li l-iskont ma jistax jaqbeż il-50 % tal-ispejjeż tal-investiment tal-linja tal-ajru ġdida jew tar-rotta ġdida.

(153) Filwaqt li ssostni li l-iskontijiet kienu jagħmlu sens ekonomiku, il-Ġermanja tisħaq li minħabba li l-iskontijiet kienu offruti lil-linji tal-ajru kollha, kien impossibbli li jsiru kalkoli ex ante preċiżi tal-ispejjeż u l-benefiċċji tal-iskontijiet. Min-naħa l-oħra, l-ispejjeż tal-għeluq tal-ajruport ma ġewx ivvalutati, minħabba li l-għeluq qatt ma kien għażla.

Is-selettività

(154) Billi tistrieħ fuq il-fatt li l-iskontijiet introdotti fl-2007 kienu disponibbli għal-linji tal-ajru kollha, il-Ġermanja ssostni li l-miżura ma kinitx selettiva. L-iskeda ta’ tariffi ppubblikata, li l-iskontijiet kienu jagħmlu parti minnha, kienet astratta u ġenerali fil-karattru tagħha, l-iskontijiet kienu applikati awtomatikament għal-linji tal-ajru kollha li joperaw minn Saarbrücken u li fornew id-dejta rilevanti, u l-ajruport ma kellu ebda diskrezzjoni fl-applikazzjoni tal-iskontijiet.

(155) Il-Ġermanja tasserixxi li l-iskop tal-iskontijiet kien li jżidu l-attrazzjoni tal-Ajruport ta’ Saarbrücken u mhux li jiffavorixxu linja tal-ajru partikolari. Selettività de facto ser tkun eskluża wkoll mill-fatt li l-istess tariffi kienu applikati għal-linji tal-ajru kollha li jaqbżu l-5 700 kg ta’ Piż Massimu mat-Tlugħ (MTOW), sabiex b’hekk l-ajruplani kollha tat-traffiku kummerċjali jiġu ttrattati b’mod ugwali, u billi ma ssirx diskriminazzjoni bejn it-titjiriet domestiċi u dawk internazzjonali. Fl-aħħar nett, l-iskontijiet lanqas ma għamlu diskriminazzjoni abbażi tal-għadd ta’ ajruplani li llandjaw.

Id-distorsjoni tal-kompetizzjoni u l-effett fuq il-kummerċ

(156) Fir-rigward tad-distorsjoni tal-kompetizzjoni u l-effett fuq il-kummerċ, il-Ġermanja tirreferi għall-argumenti mressqa f’dan ir-rigward għall-miżuri ta’ finanzjament ġenerali, billi ssostni li dawk l-argumenti huma ugwalment applikabbli hawnhekk.

3.6. GĦAJNUNA TAL-BIDU LIL CIRRUS AIRLINES

3.6.1. L-EŻISTENZA TAL-GĦAJNUNA

(157) Il-Ġermanja ssostni li meta kkonkludiet il-kuntratt ma’ Cirrus, FSBesitzG aġixxiet l-istess kif kien jaġixxi investitur privat, bil-konsegwenza li l-pagamenti li saru lil Cirrus ma kienu jikkostitwixxu ebda għajnuna mill-Istat. Barra minn hekk, ġie sostnut li l-miżura ma kkawżat ebda distorsjoni għall-kompetizzjoni u ma kellha ebda effett fuq il-kummerċ.

It-test tal-operatur fl-ekonomija tas-suq

(158) Skont il-Ġermanja, l-iskop tal-kuntratt ma’ Cirrus kien li tinkiseb żieda fl-għadd ta’ passiġġieri. Iż-żieda kienet mistennija li tirriżulta minn frekwenza ogħla fuq it-titjiriet lejn […], kif ukoll mill-użu ta’ ajruplani moderni. Kemm il-frekwenza ogħla kif ukoll l-obbligu li jintużaw ajruplani moderni kienu partikolarment intiżi biex iżidu l-kumdità u l-flessibbiltà għal dawk li jivvjaġġaw għal skopijiet ta’ negozju.

(159) Il-Ġermanja ssostni li l-emendi frekwenti fil-kuntratt juru li FSBesitzG issorveljat mill-qrib l-iżvilupp ekonomiku u setgħet tirreaġixxi malajr għan-neċessità ekonomika. Il-perjodu ta’ notifika qasir għall-kanċellazzjoni tal-kuntratt (30 jum) jidher li huwa indikazzjoni oħra tal-enfasi ta’ FSBesitzG fuq is-sostenibbiltà ekonomika tal-kuntratt, billi jippermettilha tikkanċella l-ftehim f’każ li l-miri ma jkunux jistgħu jintlaħqu. Fl-aħħar nett, il-profittabbiltà fit-tul kienet mistennija li tissaħħaħ bit-twaqqif ta’ Cirrus bħala t-trasportatur lokali f’Saarbrücken. Madankollu, skont il-Ġermanja, ma hija disponibbli ebda dejta preċiża dwar l-ispejjeż u l-benefiċċji mistennija.

Id-distorsjoni tal-kompetizzjoni u l-effett fuq il-kummerċ

(160) Fir-rigward tad-distorsjoni tal-kompetizzjoni u l-effett fuq il-kummerċ, il-Ġermanja tirreferi għall-argumenti li saru fir-rigward tal-iskontijiet fuq it-tariffi tal-ajruporti li ġew introdotti fl-2007, billi ssostni li dawk l-argumenti huma ugwalment applikabbli hawnhekk.

3.6.2. IL-KOMPATIBBILTÀ

(161) Il-Ġermanja ssostni li anki li kieku l-pagamenti lil Cirrus kellhom jitqiesu bħala li jikkostitwixxu għajnuna mill-Istat, huma xorta waħda jistgħu jiġu ġustifikati bħala għajnuna tal-bidu kompatibbli skont il-kundizzjonijiet stipulati fil-Linji Gwida dwar l-Avjazzjoni tal-2005, kif ukoll fl-Artikolu 107(3)(ċ) tat-Trattat.

(162) Billi tfakkar li l-kuntratt ma’ Cirrus żied il-frekwenza tas-servizz ta’ dik il-linja tal-ajru fuq ir-rotta ta’ […], li FSBesitzG ikkonkludiet dak il-kuntratt bil-għan li jkun profittabbli u li l-effett taż-żieda fil-frekwenza fuq rotot oħrajn ma setax jiġi investigat minħabba li ma kien hemm ebda linja tal-ajru oħra li serviet […] minn Saarbrücken, il-Ġermanja ssostni li l-kundizzjonijiet rilevanti ġew issodisfati. Hija tispjega wkoll li ma kien hemm ebda konnessjoni oħra ta’ veloċità għolja li tgħaqqad lil Saarbrücken u […] u li l-pagamenti skont il-kuntratt ma ġewx akkumulati bi skontijiet fuq it-tariffi tal-ajruport (l-iskeda tat-tariffi, inklużi l-iskontijiet, daħlu fis-seħħ biss wara li skada l-kuntratt ma’ Cirrus). Fl-aħħar nett, il-Ġermanja tispjega li minħabba li hija ma kinitx tqis li l-kuntratt kien fih elementi ta’ għajnuna mill-Istat, l-eżistenza tal-kuntratt ma saritx pubblika (fuq lista jew b’mod ieħor) u ma kien previst ebda mekkaniżmu ta’ appell speċifiku.

3.7. FTEHIM TA’ KUMMERĊJALIZZAZZJONI MA’ AIR BERLIN

3.7.1. L-EŻISTENZA TAL-GĦAJNUNA

(163) Il-Ġermanja ssostni li l-ftehim ta’ kummerċjalizzazzjoni ma’ Air Berlin kien konkluż b’konformità mat-test tal-MEO u ma jagħti ebda vantaġġ lill-istess Air Berlin għall-finijiet tal-Artikolu 107(1) tat-Trattat. Barra minn hekk, huwa sostnut li l-miżura ma kkawżat ebda distorsjoni għall-kompetizzjoni u ma kellha ebda effett fuq il-kummerċ.

It-test tal-operatur fl-ekonomija tas-suq

(164) Qabel ikkonkludiet il-kuntratt ma’ Air Berlin, FSG evalwat l-ispejjeż u d-dħul mistenni, fejn imbagħad setgħet tikkonkludi li l-kuntratt kien profittabbli għall-ajruport. Il-Ġermanja tispjega li, filwaqt li l-aspettattivi oriġinali ma ntlaħqux għal kollox, estrapolazzjoni tad-dejta reali disponibbli turi li l-kuntratt xorta għadu kjarament profittabbli.

(165) F’dan il-kuntest, il-Ġermanja tikkontesta s-suġġeriment li sar fid-deċiżjoni tal-ftuħ li l-ftehim ta’ kummerċjalizzazzjoni ma kellu ebda valur ġenwin għall-ajruport, minbarra ż-żieda fl-għadd ta’ passiġġieri fuq it-titjiriet ta’ Air Berlin. Hija ssostni li l-attivitajiet ta’ kummerċjalizzazzjoni maqbula fil-kuntratt isaħħu l-profil tal-Ajruport u tiġbed l-attenzjoni għar-reġjun bħala destinazzjoni tal-ivvjaġġar, li min-naħa tagħha tinvolvi l-possibbiltà li jiġi ġġenerat aktar dħul (mhux relatat mal-avjazzjoni). Il-Ġermanja ssostni li meta linja tal-ajru tikkummerċjalizza destinazzjoni, il-konsumaturi mhux biss jinnotaw il-fatt li din il-linja tal-ajru sservi dik id-destinazzjoni, iżda jsiru konxji wkoll tar-reġjun bħala destinazzjoni tal-ivvjaġġar b’mod ġenerali.

(166) Il-Ġermanja tikkontesta wkoll is-sejba preliminari inkluża fid-deċiżjoni tal-ftuħ li l-ftehim ta’ kummerċjalizzazzjoni introduċa b’mod effettiv skontijiet speċjali addizzjonali għal Air Berlin. Il-Ġermanja tiddikjara li, minflok, il-ftehim ta’ kummerċjalizzazzjoni għandu valur ekonomiku ġenwin għall-ajruport, b’tali mod li kuntratt bħal dan ikun ġie konkluż ukoll minn investitur privat, liema kuntratt diġà mistenni jkun profittabbli wara tliet snin.

Id-distorsjoni tal-kompetizzjoni u l-effett fuq il-kummerċ

(167) Fir-rigward tad-distorsjoni tal-kompetizzjoni u l-effett fuq il-kummerċ, il-Ġermanja tirreferi għall-argumenti li saru fir-rigward tal-iskontijiet fuq it-tariffi tal-ajruporti li ġew introdotti fl-2007, billi ssostni li dawk l-argumenti huma ugwalment applikabbli hawnhekk.

4. KUMMENTI RIĊEVUTI MINN AIR BERLIN

(168) Qabel issostni li ż-żewġ miżuri li jaffettwaw direttament lil Air Berlin – jiġifieri l-iskema ġenerali ta’ skontijiet fuq it-tariffi tal-ajruporti u l-kuntratt tas-suq konkluż bejn FSG u Air Berlin – huma konformi mar-regoli dwar l-għajnuna mill-Istat, il-linja tal-ajru l-ewwel tagħmel ir-rimarka ġenerali li hija tal-fehma li teżisti domanda ġenwina għal servizz tal-avjazzjoni fir-reġjun ta’ Saarbrücken. Hija tenfasizza li t-titjiriet ta’ Air Berlin lejn […] u […] jilħqu “Fattur tat-Tagħbija tal-Passiġġieri” komparabbli għal dak milħuq fuq it-titjiriet ta’ Air Berlin għall-istess destinazzjonijiet minn […]. Barra minn hekk, Air Berlin hija tal-opinjoni li ebda wieħed mill-ajruporti eżistenti l-oħrajn fir-reġjun ma jista’ jkun alternattiva vijabbli għal Saarbrücken, li min-naħa tagħha tipprekludi effett fuq il-kummerċ. B’mod partikolari, Air Berlin tenfasiz